text:
Maze imyaka igera kuri irindwi (7) mvuye mu Rwanda bwa kabiri kuko ubwa mbere namaze itatu(3) mu gihugu cyitwaga Zaire nyuma kikaza guhinduka Repubulika iharanira Demokarasi ya Congo. Ni ukuvuga ko nabaye mu Rwanda ku ngoma ya FPR mu myaka igera ku munani(8) kuva muri Kanama 1997 kugeza mu Ukuboza 2005. Muri make ubutegetsi bwa FPR nagize amahirwe yo kutabubamo imyaka yose 18 bumaze. Gusa rero kuba ntarabaye mu Rwanda igihe cyose FPR imaze ku butegetsi ntibyambujije kumvishwa!!! Mu yandi magambo igihe gitoya namaze mu Rwanda cyampaye igikomere kidashira ku mutima. Aha wakwibaza uko Abanyarwanda babanye na FPR iriya myaka yose 18 babayeho, igisubizo kiri ku maso yabo. Barangwa n’ihahamuka n’ubwoba, kwishisha buri wese, yaba umubyeyi, umuvandimwe cyangwa inshuti, abenshi, hafi 70% bahorana inzara idashira kuko batungwa n’amafranga ari munsi ya 200 ku munsi, ndetse abagera kuri 18% baraye bari buvemo umwuka kubera inzara. Abayobotse ubutegetsi bw’agatsiko bashyizwe mu madeni batazi uko bazishyura bityo bahora bakoma amashyi. Abanyarwanda barimyoza wabasuhuza uti amakuru bakabanza guhigima, barangiza bati ni meza ntacyo twari tubaye!!! Biteye agahinda. Iyo mbitekereje nibwo nibaza nti“ese ninde uzadukura mu kaga? Muri iyi nyandiko ndagira ngo nsangire n’abasomyi bimwe mu byo mbona Abanyarwanda bakwiye gutekerezaho kugira ngo tuve mu kangaratete u Rwanda rurimo.
1. Agatsiko kayoboye FPR niko Nyirabayazana w’aya mage yose.
Ku italiki ya gatatu Ukwakira 1990 nibwo inkuru yasakaye ku Kibuye aho nkomoka ko u Rwanda rumaze iminsi itatu rutewe n’Abantu baturutse mu gihugu cya Uganda ngo biyise FPR-Inkotanyi. Mu by’ukuri nari nkiri mutoya wo gusobanukirwa icyo intambara ivuga ariko numvaga abakuru bagira bati intambara iragatsindwa, irica, igasenya… Iminsi yakurikiyeho nihatiraga kumva radio Rwanda kugira ngo numve icyo intambara y’Inkotanyi isobanuye. Ngira ngo muribuka umunyamakuru witwa Florenti Kampayana wajyaga aduterera urwenya ari nako aduha moral mu gihe cy’intambara. Hari igihe Amabilis Sibomana yamuhaga antenne ngo ageze ku Banyarwanda amakuru yerekeye intambara maze agatangira agira ati: “mu ijoro ryakeye za Nyenzi Nyagarwanda ziyise Inkotanyi ejo zitwikiriye ijoro zitera zigera ku ijana nuko Ingabo z’u Rwanda zizotsa igitutu zicamo magana abiri izisigaye zikwira imishwaro….”!
U Rwanda rwari rufite ingabo ziri mu nsi y’ibihumbi bitanu gusa, rwihutiye gukangurira abasore kujya ku itabaro ngo barwanirire igihugu cyabo. Ni inshingano za buri mwenegihugu kurwanirira igihugu cye igihe gitewe n’umwanzi. Mu gihe ariko hagendaga abasore bajya ku rugamba mu Mutara, ninako hari abandi basore baburirwaga irengero nyuma bikaza kumenyekana ko bagiye mu Rugano aho FPR yitorezaga. Mu gihe abenshi bajyaga mu gisirikare cy’u Rwanda babaga ari Abahutu, abenshi basangaga Inkotanyi bavaga mu bwoko bw’Abatutsi. Iki cyakuruye amakimbiranye akomeye mu mibanire y’Abanyarwanda: wasangaga Abasaza babiri baganira umwe atiumwana wanjye ni Ingabo y’igihugu, undi ati umwana wanjye ni Inkotanyi! Erega ubwo hakaba havutse ikibazo kandi birakomeye kubibuza. Ni ukuvuga ngo “abana bacu barimo kwicana”!!!! Ntavuze byinshi umuntu yahita yumva icyasigaraga mu mitima y’aba basaza bombi. Ikibazo gisa gutya kandi cyagaragaye no mu mashuri cyane cyane ayisumbuye aho abana bamwe baburirwaga irengero bigiriye mu Rugano, abasigaye ugasanga birirwa biyambariye inkweto zitwa rugabire zikozwe mu mapine y’imodoka ngo ni ugushyigikira FPR!
Ubwicanyi bwakozwe na FPR (kugeza n’uyu munsi butaramaganwa ku mugaragaro) niko bwakomezaga kwibasira Abanyabyumba nyuma ndetse bugera no ku Banyaruhengeri. Abarokokaga berekezaga Kigali ndetse baje guhabwa inkambi ahitwa(ga) Nyacyonga. Gusobanukirwa n’akaga aba Banyarwanda bahuye nako ntibyoroshye. Kugeza n’uyu munsi nta muntu n’umwe mu buyobozi bw’ u Rwanda wigeze agira ati “ibyo mwakorewe biragatsindwa, nimukomere mwararokotse”! Ako kaga bagashyizwemo na FPR .
Urwango rwakongejwe n’intambara yatewe na FPR Inkotanyi rwakomeje kugenda rwiyongera ku buryo mu gihe cy’imyaka ine abantu bari bararakaye cyane, batarakariye abateye u Rwanda gusa ahubwo barakariye n’undi wese wari ubashyigikiye cyangwa wabikekwagaho gusa . Ndibuka umwe mu bantu bari baravanywe mu byayo wirirwaga i Kigali hafi yo kwa Lando asabiriza ku muhanda, nuko imodoka irahagarara, urugi rurafunguka umutegarugori amurebana ikigongwe cyinshi amuha amafranga y’u Rwanda 500, amusezeraho amubwira ati Imana igufashe. Uwari yakiriye amafaranga ntiyishimye kuko yaravuze ati: yewe uyu mudamu aramfashije ariko ni umututsikazi! Ibi biravuga ko aho ibintu byari bigeze iyi mpunzi yumvaga nta cyiza cyaturuka ku muntu wo mu bwoko bw’Abatutsi. Igihugu cyari gikeneye umuyobozi ufite imbaraga, ubwenge n’ubushishozi kugira ngo uru rwango rutagira ibyo rwangiza.
Mu gihe amasezerano y’amahoro ya Arusha yasinywaga, abantu bari batangiye kwiruhutsa bagira bati ahari umenya birangiye, ntitugipfuye. Nyamara aho indege ya Habyarimana ihanuriwe amahoro twari dutegereje yarayoyotse. Rwa rwango navuze haruguru habuze umuyobozi ukomakoma, ni uko… (Fata amasegonda 30 ucecetse wibuke Inzirakarengane zose zishwe) .Uko byagenze ngo ibara umupfu uretse ko ukize inkuba ngo ayiganira kandi ngo ijoro rikabara uwariraye! Ku bwanjye nsanga intambara ya FPR n’ubugizibwanabi bwayiherekeje aribyo ntangiriro y’akaga Abanyarwanda barimo.
2. Nta butabera, nta mahoro.
FPR ikigera i Kigali, yihutiye gusakuma abantu bari banze gupfa no guhunga, aha ndavuga abo yari yakubise akandoyi n’agafuni iyo za Byumba na Ruhengeri ariko Imana igakinga ukuboko. Aba bose yarafashe irunda mu magereza ugasanga ahari hagenewe infungwa 2.000 hari 10.000. Aha naho ryabara uwariraye! FPR yabwiraga abantu bose ko yimirije imbere ubutabera nyamara uko imyaka yicumaga wasangaga hari ikindi kigamijwe. Nawe se umwicanyi yafatwaga nk’umwere, yewe ahubwo ugasanga umwere ariwe ugirirwa nabi kurushaho. Ibi byagize ingaruka mbi ku myumvire y’abanyarwanda, yewe hari n’abageze aho bagatangira kwicuza impamvu batishe ngo nabo bagirirwe ikigongwe na FPR. Ibi bihamywa n’abageze aho bakajya bihimbira inyandiko zo kwirega bibeshyera ibyo batakoze ngo kugira ngo bafungurwe vuba kuko bemeye icyaha. Ibi byahumiye ku murari aho noneho GACACA itangiye guca ibintu. Dore ngo noneho abantu bararimirwa ibisinde bakikorera n’ibyo batagizemo uruhare kandi ubabeshyera ntawe umutunga urutoki, ikindi hakaba nta Muhutu wagira ati “nanjye abanjye biciwe hariya ku munyinya”, ahubwo n’amagufa akabona bayataburura bayerekeza i Kantarange kuyasiga vernis no kuyanika ku gasozi. Agahinda ntikica koko! Ariko se aho hari uwibuka ko kagira mubi?
Hagati aho uwabashije gucika FPR mu Rwanda no muri Congo akagera aho atangira kuvuga ibyamubayeho, yashyizwe kuri liste y’aba genocidaires, ashakishwa uruhindu ku isi yose… Ngayo nguko.
Ntibiteye kabiri biramenyekana ko FPR atari shyashya, ko nayo yagakwiye kujya imbere y’amategeko ikagira ibyo isobanura. Umuyobozi wayo n’ibyegera bye bati “ndagacibwa ibere”. Kuri bo ubutabera bureba Abishe Abatutsi, ubwoko bw’Imana nk’uko Mbangurunuka abivuga. Nimundekere nivugire ibintu uko biteye, kuvuga ukuri ntibyica umutumirano : Umututsi warokotse ahabwa imfashanyo zimutunga, Umuhutu warokotse asenyerwa akaruri. Umuhutu wishe Abatutsi ahanwa n’amategeko, Umututsi wishe Abahutu yambikwa imidari y’ubutwari! Reka nongere nibutse ko ibintu nk’ibi gukomeza kubiceceka ari nko gutereka igihugu ku kirunga gishobora kuruka isaha iyo ariyo yose!
3.Inzozi za Padiri Nahimana Thomas zo gutsinda Agatsiko-Sajya no kuyobora u Rwanda .
Nyuma y’urupfu rwa musenyeri Sibomana w’i Kabgayi, uyu mupadiri na mugenzi we Fortunatus Rudakemwa babaye aba mbere mu bihayimana b’Abanyarwanda bahagurutse bakajya ahagaragara bamagana ubutegetsi bw’igitugu bwa FPR. N’ubwo inyandiko zihita ku rubuga rwe atari bo bazandika zose, navuga ko rwose aribo nkesha amahirwe yo kuba naratinyutse nanjye nkerura, nkerekana akarengane Abanyarwanda bagirirwa muri iki gihe.
Mu minsi yashize ubwo nari muri Pennysilvania (USA) naganiriye n’Abanyeshuri ba Misercordia University bambaza icyo nkora ngo U Rwanda rugire ubuyobozi burukwiye. Nagize ntya mbaramburira inyandiko zose nanditse zimwe ziri mu rurimi rw’ikinyarwanda baravuga bati ubonye iyaba twumvaga natwe Ikinyarwanda! Batangajwe n’ukuntu urubuga rwa Padiri Nahimana Thomas rusomwa cyane kuko statistics zerekanaga ko nibura abantu hagati 9.000 na 10.000 barusoma buri munsi, nuko basoza bambwira bati Courage. Padiri Thomas twese tuzi uko yatotejwe na Musenyeri we ndetse na Leta ya Kigali bamuziza ko yatinyutse guhangara Afande Kagame. Bitari ukumutaka rero, Thomas kugeza ubu afite amahirwe yo kuba umwe mu Balideri Abanyarwanda bakwibonamo. Gusa rero ndareba ngasanga na we afite ibibazo bizamutega, ndetse yareba nabi akaba yagwa. Reka tubirebe:
(1)Padiri Thomas ni umwe:
Mu minsi yashize hari umugabo witwa Mahoro Zelote washyize ahagaragara uburyo abona revolution mu Rwanda yagenda. Yatangiriraga ku ikipe y’abantu bakeya bahuje umugambi. Ejo bundi Padiri nawe yemeye rwose ko akeneye ikipe y’abantu bifitemo ubushake. Ese aba bantu barahari? Dore impamvu zituma babura.
FPR yafungiranye Abanyarwanda hagati y’ ibikuta bitatu mu Rwanda isigaza igikuta kimwe gifunguye, aricyo kwinjira muri FPR. Ni ukuvuga ko ushaka kuramuka yinjira muri FPR, akemera kubaho nk’inka cyangwa ihene ikamwa, akemera kutagira ijambo no kutagira igitekerezo. Bene aba bantu ndabibutsa ko kuba itungo ritabagwa vuba atari impuhwe z’umushumba, ahubwo aba ari inyungu itubutse atereje, igihe iyo kigeze araribaga nta kabuza!!!
Kuri ibi hiyongeraho ko ubwicanyi FPR yakoreye Abanyarwanda bwabateye ubwoba, genocide yakorewe Abatutsi yahahamuye abarokotse, FPR ibumvisha ko ariyo mukiza. N’ubwo benshi mu Barokotse jenoside yakorewe Abatutsi bazi neza ko Umukiza wabo ariwe Nyirabayazana, ntibatinyuka kubyatura ngo babivuge kugira ngo barebe ko baramuka ! Mushayidi Deogaratsiyasi ni umututsi warokotse jenoside hamana , nyamara kuko yagerageje kuvugisha ukuri ku kibazo cy’uruhare rwa FPr mu gusenya u Rwanda, afungiwe i Kigali ashinjwa ingengabitekerezo ya jenoside ! Undi mugabo ni uw’iki?
Abahutu batakoze jenoside bashyizwe mu magereza, bamwe barekurwa babwiwe ko bitarangiye. Nabo bahorana ubwoba bwo kuvuga akarengane bagiriwe ahubwo bagahitamo gukoma yombi bashima ko FPR yabafunguye! Babaho mu bwoba, nta cyizere bifitemo, usanga bibwira bati twe ibyacu byararangiye reka tubyare abana wenda bo bazagira ubuzima! Ntibashobora kugira bati abana bacu kugira ngo babe aheza tugomba kuhabategurira. Muri make bumva kuba baravuye muri gereza ari impuhwe bagiriwe. Keretse niba hari uwatorotse gereza kandi akaba azi ibyaha yakoze, najye ahabona asabe Abanyarwanda imbabazi. Naho uwafunguwe binyuze mu mategeko, yaburanye agatsinda urubanza agafungurwa, kubyinira FPR ngo yaramufunguye ni nko gucibwa akaguru n’umuntu abizi neza kandi abishaka, yarangiza akakugurira imbago maze ukamubyinira ngo ni umunyampuhwe atumye ubasha kugenda!!
Hari urubyiruko rutari rukeya rwemera kujya muri FPR ngo rubone akazi keza (ba Mpemuke ndamuke). Umushahara ugasanga utubutse ikiguzi kikaba guceceka. Kuri aba basore bajijutse nibatekereze sustainability y’imibereho bafite ubu. Urarya, ugahaga , ugasagura ayo kujyana kuri beach nyamara hari abaturage bari gukamwa kandi ntaho bakura. Umunsi umwe mushobora kuzashiguka mubabonye bariye karungu, bakavuga bati nimwe muturya, muragahera!. Ese ufite imbaraga zingana iki igihe uzaba ugiye muri mission ku Rusumo ugasanga bariye karungu hafi y’i Rwamagana? Ikindi ibuka ko buri mwaka Universités ziha impamyabumenyi abantu baruta imyanya y’akazi ihari. Iyo abantu benshi cyane barwanira ibiryo bikeya haza umwiryane ushobora kuganisha kucyo uwitwa Thomas Malthus yise “crisis point” muri An Essay on the Principle of Population. Ni ukuvuga aho abantu bamwe baba bagomba gupfa kugira ngo abasigaye babe bafite ibibatunga bihagije. Mu gihe cya Malthus we yivugiraga ibiribwa gusa, none mu Rwanda ho si ibiribwa gusa bibuze habuze n’ ibindi byinshi. Amahirwe Kagame akigenderaho ni uko uru rubyiruko rugihagaritse umutima , rutarabona umwanya wo kwibaza kuri iki kibazo ngo rutangire gushaka umuti wo kukiburizamo hakiri kare.
Ugize atya akabasha kuva mu gihugu ariruhutsa akavuga ati hehe no gusubira i Rwanda. Akigira mu Bufaransa, mu Bubirigi cyangwa Canada na America, akarya agahaga, akanywa divayi akavanga na liqueur agasinda ati ninshaka nzicwe n’inzoga aho kwicwa na Kagame! Wamubwira uti abo wasize mu Rwanda? Ati nabo bazirwarize cyangwa bemere bayoboke, jye mfite ubwenegihugu ntaho nzajya. Hari benshi bo bagira bati nifitiye umugore n’abana sinshaka kubasiga, mbese kuri bo U Rwanda ntacyo ruvuze, urutindo rwacitse bambutse.
Ntabwo ari uguca intege padiri ariko ntibyoroshye. Reka muhe urugero rwa hafi: azajye ajya mu myigaragambyo yatumijwe na RNC n’andi mashyaka ya opozisiyo arebe abantu baba bahari: Usanga ari hagati ya batanu na barindwi kandi abayiteguye bakahagera amasaha 4 nyuma y’igihe bari bateganije. Kuba umwe bishobora kuba ikibazo niba Padiri Thomas ashaka gufasha Abanyarwanda kwifasha.
(2) Padiri Thomas ni umukene
Padiri Thomas nta mafaranga menshi afite, cyakora mbona yambara neza ndetse ubona rwose atabayeho nabi.Yego ubukene bwa Padiri bushobora kuba “un atout” kuko abantu bakennye akenshi nibo bamenya inkeke z’abaturage bagenzi babo bakennye. Bityo rero Padiri ashobora kugirirwa icyizere. Gusa rero urugamba rwo kurwanya Agatsiko gakize si ikintu cyoroshye. Bigusaba kuba ufite cash itubutse. Kubera iyi mpamvu Agatsiko kazagira gatya gashore imari muri ya Kipe ishonje maze bose batangire gusezera mu ishyirahamwe rya Padiri bitahira i Kigali. Ikizakurikiraho ni ukujya ku rubuga igihe.com akaba ariho tumenyera amakuru ngo bombori bombori kwa Nahimana Thomas. Ikindi cyiyongera kuri cash itubutse Agatsiko gakoresha, ni iterabwoba riba rigeretseho. Iyo iterabwoba rizanye na cash hari abibwira ko haba hari options ebyiri gusa: kwemera cash ukitandukanya, cyangwa se kwanga cash ukicwa n’abawe bari mu Rwanda bagashyirwa ku nkeke. Abantu batari abacakara b’ubwoba rero ahari babaho ariko kubabona ni ikibazo!
(3)Padiri Thomas yihaye Imana
Iki cyo gishobora kutaba ikibazo kinini kuko kuba yarihaye Imana bivuga ko yagombye no kwemera kwitangira Intama ze. Gusa rero umenya hari amategeko binyuramo. Ubwo azi uko yabigenza. Azatwibire akajambo tuve mu gihirahiro kuko hari abo tubana numva bibaza ibibazo byinshi : ngo none Musenyeri we ko atamworohera yazamudutwara twaba abande ? Ko yavuze ko afashe umwaka umwe gusa w’ubwigenge nurangira bizagenda gute , aho ntazisubirira muri paruwasi akadusiga twenyine ku rugerero ? Ko uwiyita Paul Nangurunuka yavuze ko hasobora gukorwa ubufindo padiri Thomas ngo akibona ari Musenyeri wa Gikongoro bishaka kuvuga iki ? Aho Agatsiko ntikakumvikana n’abayobozi ba kiliziya gatolika (ko tubona bamwe basa n’abiyemeje gukorera FPR ku mugaragaro!) bakamucecekesha muri buriya buryo ?
Uyu mupadiri yari atangiye kudutera ka morali no kudufasha kumva ko natwe Abanyarwanda bakadamijwe n’Agatsiko twifitemo ingufu zihagije zo kwibohoza tutagombye gufata imico mibisha y’Udutsiko tw’abasilikari bazi kurasa no kwica rubanda gusa.
Umwanzuro:
U Rwanda n’Abanyarwanda bari mu kaga FPR-Inkotanyi yagizemo uruhare rukomeye cyane. Niyo mpamvu bishimisha benshi iyo habonetse umuntu uvuga ati njye nabafasha guhangana n’aka Gatsiko kabarimbuye !Iyo aba ari inkuru nziza y’umukiro ku Banyarwanda benshi bakomerekejwe n’aya mateka mabi twagize. Gusa UBWOBA bukomeje kuba bwinshi mu mitima y’abanyarwanda kuko bavuga ngo iyagukanze ntijya iba inturo. Mu by’ukuri u Rwanda rukeneye abantu batsinda icyo cyoba cyatwokamye , bakemera kwitanga batitangiriye itama kugira ngo bigirire akamaro igihugu cyose. Abantu bemera ijuru bakagira bati twiteguye kujya mu ijuru kandi tuzi ko ntawe ugerayo atanyuze mu nzira y’umusaraba n’urupfu. Abantu bagira bati nanze kubaho ntariho, reka mpaguruke mfatanye n’abandi urugamba rudasesa amaraso, ruharanira amahoro gusa. Bene abo si benshi ariko bariho. Bakwiye gushakana, bakaganira, bakanoza umugambi, bagatangira ubutumwa. Iyo igihe kigeze buri wese yakagombye kwibuka akajambo padiri Thomas akunda kuvuga ngo “No hakurya y’Imva hari ubugingo”, kandi ni koko rero ngo“wanga kugenda ukagwira ubusa “!
Kandi reka mbacire undi mugani : Iyo rubanda yiyemeje gushira ubwoba uwayikangaga ni we unnya mu myenda! Kandi bwarakeye biraba. Dore aho nibereye!
Nifurije Padiri Thomas gukabya inzozi.
Mumugire mwese Demokarasi.
Enock Safari Buhendwa
busenock@yahoo.fr
Diploma in Commonwealth Values and Youth Development


c: text/html

text:
Tugomba guhora dutekereza Abanyarwanda dukorera-Kagame
Yanditswe na TWAGIRA WILSON
Perezida Paul Kagame yavuze ko urugamba rumaze imyaka 24 rwo kubaka igihugu hatazabaho kunanirwa cyangwa gucika intege, asaba abayobozi guhora batekereza ku banyarwanda bakorera.
Perezida Kagame yabivugiye mu Nteko Ishinga Amategeko ejo hashize tariki ya 10 Mata 2018, nyuma yo kwakira indahiro za bamwe mu bayobozi bashya baherutse guhabwa inshingano.
Perezida Kagame yagize ati ”Tugomba gukora nk’abikorera kandi tugahora dutekereza Abanyarwanda dukorera. Iyo dukoze nabi, bigira ingaruka ku bandi, cyane cyane Abanyarwanda dushinzwe. Inshingano yacu rero ni ugukora ibizima, tugakora neza, ibikorwa byacu bikagera ku banyarwanda bose.”
Umukuru w’Igihugu akaba yaravuze ko kuvuga kubaka u Rwanda no kwiyubaka atari byiza gusa, ahubwo bigomba gukorwa kandi bikaranga imikorere ya buri munsi. Ati “Uru rugamba tumazemo imyaka 24, twifuza ko abarurwana batagera aho ngo baruhe. Twaruha se tukarusigira nde wundi?[…] Twebwe Abanyarwanda, kubera amateka yacu n’uko igihugu cyacu kimeze, hari ibipimo tutagomba kwemera kujya munsi mu mikorere yacu”.
Mu mpanuro yahaye abarahiye mu nzego z’igihugu yabibukije inshingano ziremereye bafite, abasaba kwirinda icyatuma badashyira mu bikorwa ibyo bategerejweho. Ati “Iyi ndahiro n’amateka agaragarira mu gihe bibereyemo cyo Kwibuka, bitwibutsa inshingano ikomeye dufite yo gukomeza kubaka igihugu”.
Perezida Kagame kandi yasabye abayobozi muri rusange gukomeza gukora ibiri mu bushobozi bwabo bateza imbere igihugu. Yabasabye kandi gutekereza ku babari inyuma.
Ati ”Gutekereza abaturi inyuma bizadufasha no mu gihe hari bamwe muri twe barushye imburagihe, igihugu cyacu ntikizahungabane kuko gifite imbaraga. Hari imikorere, imyifatire n’imyumvire igomba kuturanga nk’abayobozi kugira ngo tugere aho dushaka.”
Abayobozi barahiye ni Umunyamabanga Mukuru w’Urwego rw’Igihugu rushya Rushinzwe Ubugenzacyaha, (RIB: Rwanda Investigation Bureau). Col Jeannot Ruhunga, Karihangabo Isabelle umuyobozi umwungirije na Dr Uwera Claudine Umunyamabanga wa Leta muri Minisiteri y’Imari n’Igenamigambi ushinzwe igenamigambi.
Perezida Paul Kagame akaba yarashimiye abo bayobozi bashya ko bemeye inshingano bahawe kandi abizeza ubufatanye.

robotstxt: allowed

filter: keep


text:
Mukeshabatware Dismas yitabye Imana
Mukeshabatware Dismas wamamaye cyane mu makinamico kuri Radio Rwanda ndetse no mu kwamamariza ibigo bitandukanye, yitabye Imana kuri uyu wa 30 Kamena 2021 azize uburwayi.
Amakuru atangwa n’abo mu muryango we, avuga ko Mukeshabatware yari amaze iminsi arwaye, aho ngo ashobora kuba yazize indwara y’umutima, akaba yaguye mu bitaro byitiriwe Umwami Faisal.
Uwo mugabo wavukiye mu Karere ka Nyaruguru mu mwaka wa 1950, ari na ho yatangiriye amashuri abanza, nyuma yaje gukomereza ayisumbuye muri Saint André i Nyamirambo, akomeza amasomo mu bya gisirikari, aminuriza mu gihugu cy’Ububiligi aho yarangirije agaruka mu Rwanda.
Mukeshabatware wakoreye icyahoze ari ORINFOR (RBA uyu munsi), yamamaye cyane mu matangazo yanyuraga kuri Radio Rwanda, yamamaza Ikinyamakuru Imvaho nshya n’andi matangazo atandukanye, akabifatanya no kuba umukinnyi w’amakinamico mu buryo busetsa kandi butebya mu itorero Indamutsa. Mukeshabatware kandi yari afite n’impano yo gukina filime.
Yitabye Imana afite imyaka 71 y’amavuko, yari yarashakanye na Mukakarangwa Marie Hélène (na we witabye Imana muri 2017), bakaba bari barabyaranye abana barindwi.
Izi ni zimwe mu nkuru Kigali Today yabagejejeho hambere kuri nyakwigendera Mukeshabatware:
Uko Mukeshabatware yarambagije umukobwa akamurongora mu kwezi kumwe
Ipamba ryari rikozeho Mukeshabatware Dismas Imana irahagoboka
Dore ibintu byatonze Mukeshabatware akigera i Kigali
Ibitekerezo ( 2 )
Ndababaye cyane.Uyu mugabo twamukundaga kubera Ikinamico yakinnye hamwe no kwamamaza.Niba umuntu wese yamaraga nibuze imyaka 100.URUPFU,ni inzira ya twese.Impamvu twese dusaza tugapfa,nuko duturuka kuli DNA (ADN) ya Adamu yanduye amaze gukora icyaha.Ariko nk’abakristu,ntitugatinye urupfu.Tujye twemera tudashidikanya na busa yuko abantu bose bapfa bakoraga ibyo Imana ishaka kandi batiberaga mu byisi gusa,izabazura ku munsi wa nyuma ikabaha ubuzima bw’iteka muli Paradizo.Ni Yesu ubwe wabivuze muli Yohana 6,umurongo wa 40.Dukore kugirango tubeho,tubifatanye no gushaka cyane Imana,kugirango izatuzure kuli uwo munsi iduhe ubuzima bw’iteka.Roho idapfa yahimbwe n’umugereki witwaga Socrates utaremeraga Imana dusenga.Yezu yavuze ko upfuye aba atumva,ameze nk’usinziriye.
imana ikwakire mubayo twa gukundaga pe


text:
Umuhanzi Jean Claude HAKIZIMANA yateguriye abakunzi ba Gospel concert yo Gushima Imana
Yanditswe na: Ubwanditsi2019-02-26 07:12:19
Iyi ni imwe mu nzira Umuhanzi Jean Claude yatangiye kugirango arusheho kwagura ibihangano bye , anashime Imana yamukomereje amaboko mu gihe kigera ku myaka 3 ari umuhanzi mu ndirimbo zihimbaza Imana. Mu ntamabara zose yahuye nazo Imana yabanye nawe, imurinda gusubira inyuma.
Iyi concert izitabirwa n’abaririmbyi batandukanye, bazaba barimo: Abaririmbyi bo ku mudugudu wa ADEPR Rugarama, paruwasi ya Rugarama , Nyamirambo na worship team yaho, hazaba hari n’umuhanzi Jado Sinza.
Kuri ubu Umuhanzi Jean claude afite indiribo zigera kuri enye. Eshatu z’amajwi n’indi imwe y’amashusho. Gukora ibitaramo byagutse ni imwe mu ntego yihaye kugirango abashe kugeza ubutumwa bwiza ku bantu benshi afatanyije n’abandi bahanzi. Iyi concert izaba igamije gushima Imana , ifite intego iboneka muri Yohana 9:4 “nkwiriye gukora umurimo w’uwantunye hakiri ku manywa” Umwigisha ni pasteur MUNYANZIZA celestin.
Jean claude yashimagiye ikigamijwe muri concert yateguye, agira ati “ iyi consert izaba irimo kuramya no guhimbaza n’ijambo ry’ Imana, ni consert yange ya mbere !!ntabwo ari ukumurika album ahubwo ni ugushima lmana kandi nibutsa abantu ko dukwiriye gukora hakiri ku manywa nkuko intego ibivuga ngasaba abantu kuzitabira kuko tuzahungukira byinshi!!”
Iyi concert izaba kuwa 17 Werurwe 2019. Guhera saa 14:00-18:00 kuri paroise ADEPR Rugarama i Nyamirambo.


text:
Iyo umuryango runaka wapfushije, ababyeyi kimwe n’abandi bavandimwe n’incuti, akenshi ntibamenya icyo bavuga cyangwa icyo bakora kugira ngo bafashe abana kwihanganira ibyabaye. Nyamara burya, abana bakenera ko abantu bakuru babafasha kwihanganira ibihereranye no gupfusha.
Dore bimwe mu bibazo bikunze kubazwa ku bihereranye no gufasha abana gusobanukirwa iby’urupfu.
Ni gute wasobanurira abana iby’urupfu?
Ni byiza gusobanura ibintu mu magambo yoroshye. Kandi nanone utange ibisobanuro by’ukuri. Ntuzuyaze gukoresha amagambo yabigenewe nka “yapfuye” n’“urupfu.” Urugero, ushobora kwicarana n’umwana, ukamukikira, maze ukamubwira uti “twagize ibyago bikomeye. Papa yarwaye mu buryo bukomeye indwara idasanzwe [cyangwa se ubimubwire ukundi ariko utamubeshya] none yapfuye.
Kuba yapfuye nta we byaturutseho. Tuzagira agahinda kenshi ko kumubura kuko twamukundaga kandi na we yadukundaga.” Icyakora nanone, ni byiza gusobanurira uwo mwana ko we ubwe cyangwa se umubyeyi we wasigaranye na we atazahita apfa ngo kubera ko na we ajya arwara rimwe na rimwe.
Batere inkunga yo kubaza ibibazo. Bashobora kubaza bati “bapfa gute?” Ushobora kubasubiza muri ubu buryo uti “‘bapfa’ iyo umubiri uhagaze gukora maze umuntu ntiyongere kugira ikintu abasha gukora mu byo yakoraga ntashobore kongera kuvuga, kureba cyangwa se kugira ikintu na kimwe yumva.”
Ku mubyeyi w’umukristo ubasobanurira ko ubuzima butarangirira mw’isi ko nanyuma y’urupfu abakijijwe basongera bakabaho. Luka 23:43, Yohana 5:28,29
Mbese, hari ibyo ugomba kwirinda kuvuga?
Nta cyo bimaze kuvuga ko uwapfuye yagiye mu rugendo rwa kure. Ubwoba bwo kuba bamusize ni bwo buhangayikisha umwana, cyane cyane iyo yapfushije umubyeyi.
Kubwira umwana ko uwapfuye yagiye mu rugendo, bishobora kurushaho guhinga mu mwana igitekerezo cy’uko bamutaye maze agatekereza ati ‘nyogokuru yansize ntiyanansezeraho!’ Gira amakenga nanone ntubwire umwana muto ko uwapfuye yasinziriye.
Abana bakunze gufata ibintu uko byakabaye ijambo ku rindi. Umwana niyumva ko gusinzira ari kimwe no gupfa, ashobora kujya atinya kujya kuryama nijoro.
Mbese, abana bagomba kugira uruhare mu mihango y’ihamba?
Ababyeyi bagomba kwita ku byiyumvo by’abana. Niba badashaka kujya muri iyo mihango, ntubahatire kuyijyamo cyangwa se ngo ubumvishe ko bagize nabi kuba batayigiyemo.
Niba bashaka kuyijyamo, basobanurire neza uko biza kugenda, niba hari buze kuba hari isanduku [irimo umurambo], niba se iri bube ifunguye cyangwa se ifunze. Ubasobanurire ko bashobora kubona abantu benshi barira kubera ko bababaye. Nanone ubareke babaze ibibazo.
Unabahumurize ubabwira ko bashobora kuza kwigendera igihe bashakiye.
Abana babyifatamo bate iyo bapfushije?
Akenshi abana bumva ari bo batumye uwo bakundaga apfa. Kubera ko hari igihe umwana ashobora kuba yarigeze kurakarira uwapfuye, ashobora kwibwira ko ubwo burakari cyangwa se amagambo ashingiye ku burakari yamubwiye ari yo yatumye apfa. Bishobora kuba ngombwa kumuhumuriza ugira uti ‘ibitekerezo byawe n’amagambo uvuga si yo yatuma umuntu arwara, kandi si na yo yatuma umuntu apfa.’
Umwana muto ashobora gukenera guhumurizwa bene ubwo buryo incuro nyinshi.
Mbese, byaba byiza guhisha abana agahinda ufite?
Kuririra imbere y’abana ni ibintu bisanzwe kandi bishobora kugira icyo bifasha ku buzima. Yewe, ntibinashoboka gukumira ibyiyumvo byawe imbere y’abana; bakunze kwitegereza no kumenya ko hari ikintu kitagenda. Kugaragaza agahinda kawe mu buryo butaryarya, bituma bamenya ko kugira agahinda no kugaragaza rimwe na rimwe ibyiyumvo ari ibintu bisanzwe.
[email protected]


text:
David ni umugabo wakundaga gusenga, ariko yasuzuguye umuhamagaro w’Imana wo kubwiriza ubutumwa ahitamo kuba umukanishi uhagarariye abandi, ntibyamuhiriye yaje gukora impanuka ajya muri koma, yabaye nka Yona Imana yohereje i Nineve akabyanga agahitamo guhungira i Tarshish.
Si byiza gusuzugura Imana, mu gihe Yona yahungaga Imana yateje umuraba mu nyanja kugeza igihe bamukuye mu bwato bakamujugunya mu nyanja urufi rwahise rumumira bimubera inzira yo guhita yumvira Imana. Ibi bifitanye isano n’ubuhamya bwa David nk’uko abyivugira mu magambo ye:
Umunsi umwe nisanze ndyamye mu cyumba kidasanzwe. Si ibyo gusa ahubwo sinabashaga kwinyeganyeza, imikaya (muscles) yabashaga gukora ni amaso yonyine. Nashatse kurira cyane nsakuza, mbona kuvuga birananiye, nitegereje mbona imiheha ibiri icometse ku mubiri wanjye umwe ushinzwe kungaburira undi ushinzwe kunyongerera umwuka mwiza wo guhumeka (oxygene).
Nagerageje kureba hirya no hino ngo menye aho ndi haranyobera. Nabonaga hameze nko ku bitaro kuko nabonaga banyuranamo bihuta, nkomeza kwitegereza mbona ku musego hari ifoto y’umugore wanjye (yari mwiza cyane.)
Umuforomokazi yaje aho ndi aratangara ati: “ni byiza wakangutse! Bumbura amaso nurangiza usinzirize niba koko unyumva”. Ndabikora maze arishima arambaza ati: “urashaka ko nguhamagarira umugore wawe?” ndamwikiriza aranezerwa abona ko nagaruye ubuzima.
Nyuma y’isaha, numvise ijwi ry’umugore wanjye mu matwi yanjye rigira riti: “David, uranzi? Kanura kandi usinzirize niba unzi, nabyo ndabikora. Arambaza ati dufite abana bangahe? Musubiza ko ari batanu, arambwira ati: nashakaga kumenya ko wibuka Jeffrey umwana wacu wa gatandatu wavutse mu gihe cyegeranye cyane nicy’impanuka yawe.
Nuko ndamubaza nti: “iyihe mpanuka? Ni ibiki byambayeho?” ati: “tega amatwi ngusobanurire uko byakugendekeye”.
Mu mpera z’ukwezi kwa Nyakanga mu mwaka wa 1997, warabyutse mu gitondo ujya ku kazi utwaye moto yawe y’umukara wari umaze igito gito uguze, mu gihe wari uri mu nzira utaha, watekereje guca kwa nyogokuru wawe ngo ubanze umusuhuze kandi wereke barumuna bawe ko wungutse hanyuma ubone kuza mu rugo, moto wakoze impanuka moto yarakugushije nuko twahise tukuzana kwa muganga wavunitse amaboko, amaguru ndetse umutwe urangirika biteye ubwoba n’ubwenge burayoba ukurizamo kujya muri koma wari umazemo hafi umwaka wose.
Mu gihe David yari amaze kumva ibyamubayeho byose, uburyo ingingo ze zangiritse, nibwo satani yamugendereye mu gihe cya nimugoroba ari mu cyumba wenyine (kwa muganga) Satani yaramusanze yumva ijwi rimugira inama yo kwiyahura ako kanya ngo areke gukomeza kubabazwa n’umubiri. Nawe ntiyatindiganije yahise afata za sonde ziri ku mubiri we zishinzwe kumugaburira no kumuha umwuka arazica. Akimara kuzica kubw’amahirwe umuforomo aba arinjiye abonye ibyo David amaze gukora ahita ahuruza abandi baganga byihuse baraza bongera kubisubiza kuri gahunda.
Abaganga bamaze kugenda David yasigaye wenyine aratekereza cyane, agiye kumva yumva icyumba cyuzuye ubwiza bw’Imana. Yumvise ijwi riti: “kuki wagerageje kwiyica?” nuko David akorwa n’isoni yibuka icyaha yagambiriye gukora. Ijwi ryongera kumubwira riti: “iyo uza kwiyica ntiwari kuzabona ubugingo buhoraho kuko wari kuzajya muriro nk’abandi bicanyi bose kuva uyu munsi umenye ko ntakinanira Imana. Menya ko ndi kumwe nawe kandi Umwuka Wera zahorana nawe ibihe byose”
Kuva icyo gihe,David Imana yaramukijije ndetse imuremamo umutima mushya ikimwaro cyose yari afite kirashira atangira kuvuga ubutumwa nk’uko Imana yabimuhamagariye.
Mu gusoza ubuhamya bwe, David aragira abantu inama kutagira urwitwazo na rumwe ku murimo w’Imana kuko niyo ifite ububasha bwose kubyo yaremye.
Source: truthsaves.com


text:
Korari Naioth yamenyekanye cyane mu ndirimbo zitandukanye zirimo iyitwa, Tuza(Uzajye utuza), Nyigisha kubara, Igihe, hari uburuhukiro n’izindi nyinshi, kuko kuri ubu imaze gukora Imizingo igera kuri ibiri y’indirimbo z’amajwi, umwe muri izo ukaba unafite amashusho .
Korari Naioth ni korari ibarizwa mu itorero rya Pentekote mu Rwanda, ho mu itorero ry’Akarere rya Kicukiro, Paruwasi ya Rwampala, umudugudu wa Sgeem, iyi korari yatangiye umurimo w’Imana, ahagana mu mwaka wa 2003, itangizwa n’abanyeshuri basengeraga kuri uyu mudugugu wa Sgeem, birumvikana ko bakoraga mu gihe bari mu kirukuko, bitwaga korari y’abanyeshuri.
Mu mwaka wa 2008 nibwo iyi korari yahawe izina, kuri ubu Korari Naioth ni korari imeze neza cyane, kuri ubu ikaba ifite abaririmbyi bagera ku 110.
Kuri iyi nshuro, iyi korari ikaba yateguriye igitaramo cy’ivugabutumwa, abakunzi bayo ndetse n’abandi bakunda ibitaramo by’ivugabutumwa, iki gitaramo, gifite intego dusanga mu gitabo cy’Ibyakozwe n’Intumwa 3:19(Nuko mwihane, muhindukire, ibyaha byanyu bihanagurwe ngo iminsi yo guhemburwa ibone uko iza ituruka ku Mwami Mana).
Kuri ubu korari Naioth igeze kure imyiteguro y’iki gitaramo, cyiswe REVIVAL CONCERT, kizaba ku cyumweru, cyo kuwa23 Kamena.2019, kikazabera mu rusengero rwa ADEPR Sgeem, i Gikondo, isaha yo gutangira ni saa saba(13hoo’), naho iyo gusoza ni saa moya z’ijoro(Saa19hoo’).
Iki gitaramo Korari Naioth yatumiyemo, umuramyi Bosco Nshuti, ndetse n’umuvugabutumwa ukunzwe cyane Ev.Edissa, Rev.Pasteur Richard niwe uzayobora iki gitaramo, ndetse na Benaiah W.T yo kuri uyu mudugudu, nayo izaba yabukereye, mu gutaramira Imana.
Korari Naioth ifite umunezero mwinshi wo guha ikaze, umuntu wese, kuko biringiye ko uzahaboneka azahabwa umugisha n’Imana bityo ibihe byiza by’ububyutse bikaza mu mitima ya benshi biturutse ku Mwami Mana.
[email protected]


text:
Uko Waganiriza Abana Bawe
Mu busanzwe, abana bakunda ababyeyi babo kimwe n’uko n’ababyeyi bakunda abana babo. Bidutera kwibaza ese ni kubera iki bitohera ababyeyi kuganira n’abana babo? Ese niki ababyeyi bakora kugirango babashe kuganira n’abana babo neza. Iyi nyandiko yibanze kubabyeyi igamije kwibutsa ababyeyi uburyo bwiza bwo kuganira n’abana babo.
Kurasa ku ntego nicyo kintu kibanziriza ibindi kandi cy’ibanze ugomba kumenya nk’umubyeyi. Ugomba kwiga kuvugisha abana bawe ukurikije imyaka yabo n’imico yabo. Urugero abana bamwe bakunda kuvuga abandi baracecetse.
Abacecetse cyane bakwiye kwitabwaho cyane ukabashishikariza mu buryo bwiza Kwiga kuvuga mu bantu. Ugomba gukoresha uburyo butandukanye kandi umwana yakumva vuba.
Ariko kubera iki kuganiriza umwana akenshi bigorana kuruhande rw’ababyeyi?
Ese kuki kuganiriza abana bigorana
Kutumva ibintu kimwe
Buri muntu wese y’ibera mw’isi ye, akenshi ugasanga ntabwo duhuza imitekerereze n’abandi bantu. Tuba mu buzima butandukanye kandi bishobora gutuma n’imyumvire y’abantu iba itandukanye. Ibi bishobora gutuma hataba ubwumvikane hagati y’abantu, kandi ninako bimeze ku babyeyi n’abana.
Kumva ibintu uko bitari
Iki ni kimwe mu bintu bituma hatabaho kumvikana hagati y’abana n’ababyeyi. Akenshi usanga twibwira ko abantu batatwumva. Tuvuge urugero niba ugiranye ikibazo n’umubyeyi wawe, ufite uko ubyumva ari wowe kandi nawe aba afite uko abyumva. Byagorana rero ko impande zombi zumvikana ku kintu kimwe.
Kandi ikindi nubwo abana burya hari igihe wibagirwa ko nta bwenge bwinshi baba bazi, bo bashobora kwibwira ko aribo bari mukuri. Icyiza nk’umuntu mukuru ugeregeza kumva uruhande rwabo ukishyira mu mwanya wabo kugirango ubashe kumva uko batekereza kuko aho niho uhera uganira nabo ngo mwumvikane .
Nk’umubyeyi, ntugomba kwitega ko abana bawe barerwa nk’uko warezwe. Urugero rwa hafi, umwana ashobora kugusaba uruhushya rwo kujya gusura inshuti ze, ukarumwangira kubera ko wowe wibwira ko wenda yahura n’ingorane, we ashobora kutabyumva vuba Icyo wakora nukumwicaza utamuhakaniye nabi ukamuha impamvu zifatika atajyayo kandi ukirinda kuzanamo igitsure ukanamwemerera ko ikindi gihe yazajyayo.
Gushaka kwigenga
Gushaka kwigenga cyane cyane mu ngimbi n’abangavu niyo mbarutso yambere y’ubwumvikane buke hagati y’ababyeyi n’abana babo. Iyi myaka ni mibi kuko ariho uzasanga haba imvururu nyinshi hagati y’ababyeyi n’abana kuko umwana aba yumva yakuze.
Menya uko wavugana n’abana wawe noneho ukurikije imyaka
Iyo ushaka kuganira nabana bawe ugomba kwita ku myaka yabo. Kumvikana n’umwana awe igihe muganira ahanini biterwa n’ikigero cy’imyaka agezemo.
Incuke
Ntabwo ugomba kurindira ko umwana wawe aba ingimbi cyangwa umwangavu kugira ngo utagire uganire nawe kuko nibwo bigorana. Iyo utoje umwana kuganira akiri muto birakorohera iyo akuze kuko aba yaratojwe kubaha, gutega amatwi, no kuvuga icyo atekereza. Ibi bituma umwana yumva ko nawe ijambo rye ari ngombwa akiga kumvikana no kuganiriza ababyeyi.
Kurera abana n’igitsure si byiza kuko bakura bumva ko ntagaciro bafite kandi nta cyizere bigirira.
Ikintu usabwa nk’umubyeyi kumwana w’incuke nuko umutega amatwi igihe cyose kuko utapfa kumenya igihe ari kuvuga ibintu by’ingenzi kuko abana akenshi baba bivugira ibintu bitumvikana ariko n’ibyiza kumutega amatwi. Ugomba kumwereka kandi ko uri kumwumva ukikiriza. Ibyo bishimisha umwana kandi bituma ashaka gukomeza kuvuga, kandi ukanamubaza ibibazo ukirinda kumuca mw’ijambo.
Kuganiriza umwana muto kandi bisaba ko muvugana igihe gito kuko abana barambirwa vuba. Bisaba rero ko uvuga ibintu bike kandi by’ingenzi. Icy’ingenzi nuko gusa umwana akumva kandi akazirikana duke wamubwiye, naho kumubwira ibintu byinshi byinshi byo ntago bimufasha.
Kimwe n’abandi bose, abana nabo bagira ibihe byo kubabara, kurakara, kugira ubwoba, no kwikanga. Nubwo batabona amagambo yo kubikubwira neza cyangwa ngo bisanzure babivugeho, ugomba kubitaho ukabereka ko ubari hafi.
Abatangiye amashuri abanza
Abana batangiye amashuri abanza baragora kuko barakubagana cyane, aba bana biragoye kubaganiriza kuko bakunda guhisha cyane cyane iyo batamenyereye ko ubabaza niba bafite ikibazo runaka bakaguhakanira cyangwa washaka kumubaza uko kw’ishuri byari bimeze akakubwira ijambo rimwe. Ushobora kwibaza se niki wakora ngo umwana akubwire ibintu byamubayeho? Ikintu wakora nukutabanza kumubaza ibibazo byinshi ahubwo icyo wakora nugutangiza utubazo duke tumushimisha kuburyo tumushyira muri mood yo kuganira no kuvuga. Umubariza mo ibintu ushaka kumenya nawe umubaze ibyo yakoze kw’ishuri, nugira Imana azakubwira byose niba yanarwanye azabikubwira.
Nutangira kubona ari gucika intege mukuvuga zana ikintu kimutera morale nko kumuha ikintu cyo kurya nka bonbon. Hanyuma ukomeze umuganirize mpaka wumvishe ko yakubwiye byose.
Numwereka ko umwumva uzaba uri kumutoza kuvuga igihe cyose yahuye n’ikibazo.
Ingimbi n’abangavu
Abana bageze muri iyi myaka nibo bana bagorana cyane kandi barushya ababyeyi, ku mubyeyi utihangana kandi utazi kuganira no kumvikana n’umwana we. Abangavu ntabwo bakunda ko ababyeyi bamenya ubuzima bwabo rero kugira ngo bakwisanzure ho nuko nawe ubisanzuraho ukababwira inkuru z’ibyabaye mu buzima bwawe. Urugero niba umwana wawe yatashye atinze, ntugahite umutura umujinya n’uburakari kuko uzamutera umutima mubi, kuburyo nta kintu yazajya akubwira niyo yahura n’ikibazo gikomeye.
Umwangavu ashobora kugira igihe cye yumva ashaka kuganira, rero nukumugenzura ukamenya igihe cyiza cyo kumwegera ukamuganiriza.
Rimwe na rimwe mu gihe mwagiranye ikibazo nibyiza ko umureka agatsinda ukamwereka ko rimwe na rimwe nawe wakosa akabona ko atari igihe cyose aba ari mu makosa.
Ujye umugisha inama kubuzima bwawe nabyo byereka ko umubona nk’umunyabwenge kandi ko inama ze zigira akamaro.
Ujye wirinda kumushinja amakosa , akenshi ababyeyi bashinja abana babo rimwe na rimwe ugasanga babashinja ibintu bitari byo. Ibi bibabaza abana kuko aba yumva nta cyizere umugirira.
Niba ushaka kumuha amategeko nibyiza ko ushyiraho amategeko atamukandamiza cyane, nubwo nk’umubyeyi utagomba gutuma agusuzugura, ariko nibyiza ko mugira ubwumvikane.
Hari igihe umwana wawe ashobora kukwereka ko adashaka kuvuga nibyiza ko wubahiriza amahitamo ye ukamureka wenda akazavuga igihe abishakiye. Ntugatongane nawe ahubwo umuhumurize umusabe ko mwaza kuvugana yumvishe ameze neza yiteguye kuganira.
Hari igihe usanga iyo utangiye kuganira n’umwana wawe ushobora kurakara kubera harigihe yakubwira ikintu kigutera umujinya ukuva watomboka, ariko sibyo. Ugomba kumukosora neza umuganirije ukamugira inama nziza.
Ntugacike intege mugihe mwana wawe akweretse ko adashaka kuganira ahubwo ujye umuha umwanya.
Umwanzuro
Ikirenze ibindi byose nukwereka umwana wawe ko umukunda niho uzubaka urukundo ndetse naho uhera uganira nawe. Kubera ko rero atari ibintu ababyeyi bakunze gukora ushobora kwisanga byaguteye isoni mu mizo ya mbere ariko uzakomeze ugerageze.
Leave a Reply
Ba uwambere gutanga ibitekerezo.


text:
Imibereho y’umunyeshuri wigaga muri kaminuza wiyahuye yari yarayobeye bagenzi be
Umunyeshuri witwa Mukayiranga Anne Marie,wigaga mu mwaka wa gatatu wa kaminuza y’u Rwanda, ishami ry’ubumenyi n’ubuvuzi mu by’amatungo(UR-CAVM) mu ishami rya Agribusiness yiyahuye mu mugezi wa Mukungwa uherereye mu karere ka Musanze, abo biganaa bari bakunze gushoberwa n’imibereho y’uyu mukobwa utarakunze kuba hamwe n’abandi.
Umunyeshuri witwa Mukayiranga Anne Marie,wigaga mu mwaka wa gatatu wa kaminuza y’u Rwanda, ishami ry’ubumenyi n’ubuvuzi mu by’amatungo(UR-CAVM) mu ishami rya Agribusiness yiyahuye mu mugezi wa Mukungwa uherereye mu karere ka Musanze, abo biganaa bari bakunze gushoberwa n’imibereho y’uyu mukobwa utarakunze kuba hamwe n’abandi.
Uyu mukobwa uri uri mu kigero cy’imyaka 24 y’amavuko, avuka mu karere ka Kicukiro, amashuri yisumbuye yayize ahitwa i Rukozo muri Rurindo mu ishami rya MEG(Maths, Economics and Geography), ubu yigaga muri kaminuza.
Umwe mu banyeshuri wiganaga muri CAVM/Busogo na Mukayiranga avuga ko muri iyi minsi yari umuntu wahoraga acecetse, adasabana n’abandi uko byahoze’ nyamara ngo ubwo batangiraga kwiga muri kaminuza y’u Rwanda, ishami rya Huye, mu 2018 yari umukobwa usabana’ usirimutse, nyuma baza kuyoberwa uko yabaye.
Guhera muri 2018 ngo yakunze kurangwa n’uburwayi, kugeza bimukiye kwiga i Busogo nabwo birakomeza ngo bwo birushaho kuko yajyaga agera igihe akitura hasi.
Bakimukira i Busogo ngo batunguwe no kumva ko Mukayiranga yibana mu icumbi riri hanze y’ikigo wenyine. Mukayiranga wari ubyibushye bagitangirana kwiga i Butare ngo yagiye ananuka, babona birakabije.
Abanyeshuri byakomeje kubayobera, babona Mukayiranga akomeje kwigunga; atavugana n’abandi’ adasabana nk’uko byahoze, gusa bagatungurwa n’uburyo yoroherwa akaza agatsinda amasomo ku buryo nta na rimwe ngo yigeze asubiramo mu ishuri(yaritsinzwe).
Ibyo byaje gutuma bamusabira icumbi mu kigo(ubwo yigaga i Musanze); bityo ajya kubana n’abandi ari nako,
Uyu munyeshuri avuga ko Mukayiranga yakomeje kugenda atakaza ibiro, ariko bakagerageza kumuba hafi bamuganiriza, ndetse baza kubona n’ikigo cyamubaye hafi kuko ngo yakoraga mu nzu y’ibitabo (Bibliotheque) y’ishuri.
Tariki 11 Gashyantare 2020, haje kumvikana amakuuru ko Mukayiranga yiyahuye mu mugezi wa Mukungwa. Ni inkuru ngo yabatunguye, bakurikije uko bamubonaga; umukobwa ucisha make, wiyeguriye amasengesho.
Ubutumwa bivugwa ko yasize mbere yo kwiyahura buvuga ko atabaniwe n’umuryango we; rimwe akomozaho ko wamuteze(guteega). Aha bigereranywa no kwegurira umuntu imyuka mibi kugirango ibe yamugirira nabi isaha n’isaha.
Uko kumutega ngo nibyo byahoraha bimuteza uburwayi, nkuko yabibwiraga bamwe mu bo baganiraga, ari nabyo byatumye yiyegurira amasengesho.
Umuryango we ntiyawiyumvagamo ukurikije ubutumwa yasize buvuga ko arambiwe kwangwa n’imiryango, asaba ko no mu ishyingurwa rye umuryango we utzahakandagira, ahubwo yazashyingurwa n’ikigo n’abanyeshuri biganaga kuko ari bo bamubereye umuryango.
Umwe mubo bari kumwe witwa Solange Ukunzwenimana avuga ko yamuhamagaye amubwira ko avuye Kigali aje kumusura ko yari amukumbuye, undi nawe amubwira ko ari karibu ntakibazo, akihagera atangira kumubwira iby’akababaro ke nkuko Rwanda Tribune yabyanditse.
Yagize ati “Yaje kundeba ambwira ko aje ndamwemerera,ahageze ambwira ko afite ibibazo kandi ko kubyihanganira byamunaniye. Mubwira ko agomba kwihangana kuko twamusengera agakira ibisazi n’ibindi bikazakemuka, arabinyemerera ndamuherekeza tugeze kuri Mukungwa ambwira ko ashaka koga ibirenge. Ndamubuza arambwira ngo ntiyagenda asa nabi. Ndamureka abanza mu maso mbona aratinze, mubajije arambwira ngo araje, mbona yambuye inkweto mperuka yunamye yoga ibirenge nongeye gukebuka mbona yiroshemo mvuza induru ngo bantabare bamurohore, akigeramo mbura untabara arinda arenga”
Nsengabihe Peter wasenganaga na Mukayiranga avuga ko yagiraga ikibazo kuko yakundaga kubabwira ko imiryango imwanga ariko ntasobanure niba ari ababyeyi be.
Yagize ati “Mu by’ukuri uyu mwana yarI afite ababyeyi bose ariko ntawari kumenya niba koko aribo babanaga. Gusa yakundaga kuvuga ko ababyeyi be bamuteze bityo bihora bimugiraho ingaruka kuko ajya arwara akitura hasi; mbese yagiraga ibibazo byinshi ku buryo bari baranamusabiye kujya yibera mu kigo kuko yaje aturutse muri Kaminuza y’u Rwanda ishami rya Huye muri 2018.
Mbere ho y’uko yiyahura rero yampaye ubutumwa bwo kudusezera ko urugendo rwe rwo ku Isi rurangiriye aha kandi ko abanyeshuri basenganaga ndetse n’ikigo ko aribo bagomba kumushyingura ko nta wundi ubyemerewe wo mu muryango we”.
Karara Alex umwe mu bayobozi b’iri shuri, uyu mukobwa yigagaho nawe wari waje gutabara avuga ko nabo bumvise ayo makuru bakaza kureba niba koko ari uwabo.
Ati “twaje kureba ko uwo bavuze wiyahuye ari uwacu twasanze ariwe koko kuko yasize agakapu karimo ibyangombwa ndetse n’ubutumwa yasize yanditse nabwo buremeza ko ariwe. Dutegereje rero ko polisi idufasha tukaba twabona umurambo ”
Ubuyobozi bwa Polisi y’u Rwanda ishami rya Muhoza buvuga ko bugikurikirana aya makuru kuko butarabona umurambo kandi ko ugishakishwa baza gutanga amakuru nyuma.
Mu butumwa yagiye yoherereza abantu Mukayiranga Anne Marie kuri telefoni ingendanwa yanditse abasezeraho ababwira ko arambiwe kuba mu Isi kandi ko urugendo rwe rwo kuba ku isi arushoje aha avuga ko agomba kuzashyingurwa n’abanyeshuri basenganaga kandi bakazafatanya n’ikigo yigagamo kuko aribo babyeyi azi bamugiriye akamaro.
Ntakirutimana Deus


text:
Data wo mu ijuru Uwiteka ashimishwa no kumva amasengesho tumubwira tubikuye ku mutima. Icyakora hari ibintu bishobora gutuma adasubiza amasengesho yacu. Ibyo bintu ni ibihe, kandi se ni iki tugomba kuzirikana mu gihe dusenga? Dore bimwe mu byo Bibiliya ivuga
“Mu gihe usenga ntukavuge ibintu bimwe ugenda ubisubiramo.” Matayo 6:7.
Uwiteka ntashaka ko tuvuga amasengesho twafashe mu mutwe, cyangwa ngo tuyasome aho yanditse. Ahubwo yifuza ko tumubwira ibituvuye ku mutima. Tekereza nawe inshuti yawe igiye ikubwira ibintu bimwe buri munsi. Inshuti nyakuri nta cyo zihishanya. Iyo dusenga tuvuga ibituvuye ku mutima, bigaragaza ko Data wo mu ijuru ari inshuti yacu.
“Murasaba, nyamara ntimuhabwa, kuko musaba mufite intego mbi.” Yakobo 4:3.
Birumvikana ko Imana itasubiza amasengesho yacu, mu gihe dusenga dusaba ibintu bidakwiriye. Urugero, Bibiliya itubuza kugira umururumba cyangwa kwemera imana y’amahirwe (Yesaya 65:11; Luka 12:15). None se umuntu ukina urusimbi aramutse asenze Imana ayisaba gutsindira amafaranga, ubwo Imana yasubiza iryo sengesho? Birumvikana ko itasubiza isengesho nk’iryo. Niba dushaka ko Imana isubiza amasengesho yacu, tugomba gusenga duhuje n’uko Bibiliya ibivuga.
“Uwiziba amatwi ngo atumva amategeko, n’isengesho rye riba ari ikintu cyangwa urunuka.” Imigani 28:9.
Mu bihe bya Bibiliya, Imana ntiyasubizaga amasengesho y’abantu batumviraga amategeko yayo (Yesaya 1:15, 16). Imana ntiyahindutse (Malaki 3:6). Niba dushaka ko Imana isubiza amasengesho yacu, tugomba kumvira amategeko yayo. None se byagenda bite niba hari amakosa twigeze gukora? Ese bishatse kuvuga ko Uwiteka atazigera atwumva? Oya rwose! Nitwicuza ibyaha twakoze kandi tugakora uko dushoboye ngo dushimishe Imana, izatubabarira.—Ibyakozwe 3:19.
“Uwegera Imana agomba kwemera ko iriho kandi ko igororera abayishakana umwete.”Abaheburayo 11:6.
Ntidusenga kugira ngo twumve tumerewe neza gusa mu gihe duhanganye n’ibibazo. Ahubwo tunasenga kugira ngo tugaragaze ko twizera Imana kandi ko tuyikunda. Umwigishwa Yakobo yaravuze ati: ‘Nitudakomeza gusaba dufite ukwizera, ntitukibwire ko hari ikintu icyo ari cyo cyose tuzahabwa na Uwiteka’ (Yakobo 1:6, 7). Niba twifuza kugira ukwizera gukomeye, tugomba kwiga Bibiliya dushyizeho umwete, kugira ngo tumenye Imana neza. Nitubigenza dutyo, tuzamenya ibyo Imana ishaka kandi nidusenga tuzaba twizeye ko yumva amasengesho yacu.
source: amasezerano.com
[email protected]


text:
Nyaruguru:Abayobozi barasabwa kurangwa n’imyitwarire ntangarugero
Yanditswe na NSHIMIYIMANA EMMANUEL
Umuyobozi w’Akarere ka Nyaruguru Habitegeko Francois, arasaba abayobozi mu nzego zitandukanye zikorera muri aka karere kurangwa n’imyitwarire myiza kugira ngo abaturage bayobora babafatireho urugero rwiza.
Agaragaza ko mu gihe abaturage babona imikorere idahwitse ku muyobozi, bigorana kubasaba kugira imikorere myiza kuko uwo bakagombye kureberaho na we aba yabizambije.
Meya Habitegeko yagarutse ku myitwarire y’abayobozi mu nama mpuzabikorwa y’akarere, yari iteraniyemo abafite aho bahuriye n’imibereho myiza y’abaturage kuva ku rwego rw’umudugudu kugeza ku rwego rw’akarere, yigaga ku bibazo bibangamiye imibereho myiza y’abaturage.
Ni inama yibanze ku kwimakaza umuco w’isuku, kurwanya imirire mibi ndetse n’umutekano w’abaturage muri rusange, ariko by’umwihariko yibanda ku kurwanya ibiyobyabwenge.
Meya Habitegeko yagize ati “Bizagorana guhinduka kubera imyitwarire mibi dufite nk’abayobozi, abaturage bafite ikibazo k’imyumvire kandi kugira ngo uhindure imyumvire y’umuntu ni uko ugomba kumwiyegereza.
Urababwira ngo nimwiyegeranye muge mu matsinda y’ibimina bya mituweli warangiza Gitifu w’akagari akabarira amafaranga, dufite ba Gitifu twafunze n’abashinzwe imibereho myiza y’abaturage ku kagari bariye amafaranga y’ubwizigame bw’abaturage, kandi abo ni abo twamenye.”
Yakomeje agira ati “Ukaba umuyobozi ukarya twa duceri tw’abaturage 100 cyangwa 200 bashyize hamwe ngo bakemure ikibazo, none ni gute wambwira ko uzahindura imyumvire y’abaturage umeze gutyo?
Niba Umukuru w’Umugugudu ari we ugomba guhindura imyumvire y’abaturage yabanje kurya amafaranga yabo azamuhamagara amubwira iki? Numuhamagara azavuga ati urambwira iki wowe? Urabwira iby’imisarane n’amafaranga yange wariye? Noneho ni abo bayobozi b’imidugudu harimo abadafite iyo misarane, nonese watanga icyo udafite? Icyo udafite ntugitanga wagikura he?”
Uyu muyobozi w’akarere ka Nyaruguru, agaragaza ko mu gihe habayeho umuco w’ubupfura n’ubwitange mu bayobozi byoroshye guhindura imyumvire y’abaturage kuko nta kigoye kirimo.
Ati “Nta bwo wabona umusaruro utakoreye, ntibishoboka ntiwakwiyicarira cyangwa ngo wiryamire maze nurangiza ubona umusaruro, ntushobora. Aha dukwiye kuhakura ishyaka ryo guhinduka mu mikorere, uku ni ko dukwiye guhindura ibintu, ntushobora guhindura ibintu ariko wowe udahinduka.”
Mu bitekerezo bitandukanye byatangiwe muri iyi nama abayobozi mu nzego zitandukanye biyemeje kurangwa n’imyitwarire no kugira uruhare mu guhindura imyumvire y’abo bayobora, kugira ngo iterambere ryifuzwa rishoboke.


text:
Benshi barasabira ibihembo umwana wabaye uwa mbere mu bizamini bisoza icyiciro rusange
Umwana w’umukobwa witwa Tumukunde Françoise wo mu Karere ka Nyamasheke, wahize abandi ku rwego rw’igihugu mu cyiciro cya mbere cy’amashuri yisumbuye, akomeje gusabirwa ishimwe ku mbuga nkoranyambaga kubera uburyo yitwaye neza mu bizamini bisoza icyiciro cya mbere cy’ayisumbuye.
Ni mu bitekerezo abantu benshi bakomeje kugaragaza ku mbuga nkoranyambaga, byakurikiye ubutumwa bw’Umuyobozi w’Akarere ka Nyamasheke, Mukamasabo Appolonie, wanditse kuri twitter ashimira ikigo cyareze uwo mwana ndetse n’uwo mwana nyiri izina.
Ubwo butumwa buragira buti “Turashimira Ishuri rya “Institut Ste Famille Nyamasheke, by’ umwihariko Tumukunde Françoise wagize inota rya mbere ku rwego rw’ Igihugu mu Cyiciro rusange cy’amashuri yisumbuye (TC)! Uri urugero rw’ ibishoboka mwana wacu”.
Abenshi bakomeje kugendera kuri ubwo butumwa bwa Mayor, batanga ibitekerezo binyuranye ariko ibyinshi bisabira uwo mwana ibihembo, ku butwari yagize agahiga abandi mu gihugu cyose.
Uwitwa Rameck Gisanintwari ati “Ariko mubyeyi Mayor, nta kuntu mwamugenera ishimwe ko ahesheje ishema Nyamasheke?”
Jonas Mugendererwa ati “Yimanye Nyamasheke yanyu! Yahatanye gikotanyi”.
Moise Ukwishaka ati “Amahirwe masa mwari w’u Rwanda komeza utsinde! Ibi biragaragaza umusaruro ushimishije wo kuba umwana w’umukobwa na we yarahawe amahirwe angana n’aya musaza we”.
Jean Pierre wa Mugisha ati “Maze rero abana nk’aba baba bakoze cyane, mujye munabakurikirana mu hazaza habo, bitabweho bazavemo icyo bifuzaga, bafashwe kwiga neza kuko ni italanto igihugu kiba gifite”.
G-C RRusangiza ati “Akwiye inkunga ifarika uyu mwana, jye nkasaba inzego zibishinzwe kumwishyurira amashuri yose aziga”.
Akayezu Jean de Dieu ati “Uyu mwana yagaragaje ubudashyikirwa cyane”.
Tumukunde Françoise utuye mu Karere ka Nyamasheke akaba ari na ho yigaga, yabaye uwa mbere mu batsinze ibizamini bisoza amashuri yisumbuye (icyiciro rusange), mu gihe uwitwa Rutaganira Yanisse Ntwali w’i Kigali mu Karere ka Kicukiro, ari we wabaye uwa mbere mu bizamini bisoza amashuri abanza.
Rutaganira na Tumukunde baganira na Kigali Today ubwo hatangazwaga ayo manota ku wa mbere tariki 04 Ukwakira 2021, bavuze ko babifashijwemo n’ababyeyi babo batapfushije ubusa igihe cya ‘Guma mu Rugo’.
Tumukunde ati "Ababyeyi banjye bamfashaga kujya kuri Internet ngakora ubushakashatsi, ariko ngakurikirana n’amasomo yaberaga kuri televiziyo".
Ibitekerezo ( 6 )
UYU MUNYESHURI YABIMBURIYE ABANDI AKWIYE ISHIMWE
KUBERA KO WE UBWE YIHESHEJE ISHEMA NAHO AVUKA N’IGIHUGU MURI RUSANGE
NAKOMEREZAHO RWOSE PE NUKO NUKO FERESTATION.
Nibyo tugendeye kubusabe bwabambanjirije guhemba abo bana kuko babaye intashyikirwa kandi yaba ari no kubatera akanyabugabo bakigana umuhate. Murakoze
Nukuri uyu mwana akwiye motivation,akenshi usanga aba bana b’abahanga imiryango yabo ntako ihagaze,bityo ugasanga abenshi no kubona Minerval n’ibikoresho biba bigoye,kumwegera mukamenya imbogamizi n’inzitizi Agira mu myigire ,ni igihembo kirenze ikindi.Murakoze
Baramutse batamuhembye ngo bibere urugero abandi ndumva byaba bisa nokudaha agaciro imbaraga yakoresheje. Bityo bikaba byaca intege abasigaye.Akeneye motivation
Baramutse batamuhembye ngo bibere urugero abandi ndumva byaba bisa nokudaha agaciro imbaraga yakoresheje. Bityo bikaba byaca intege abasigaye.Akeneye motivation
Mayor na Minister of education bakwiye kumuhemba.Kumushima gusa ntibihagije.


text:
YASUWE 80
Nk’uko bigaragara mu ibaruwa ubuyobozi bwa ADEPR bwandikiye Pasiteri Mboneko Corneille kuwa 13 Kanama 2019 uhagarariye itorero ADEPR mu gihugu cy’u Bufaransa yamenyeshejwe ko ahagaritswe by’agateganyo amezi 3 kubera impamvu zirimo kwiyita no kwigira umushumba atari we.
Pasiteri Mboneko yasengewe yari asanzwe akorera umurimo w’Imana muri ADEPR nyuma aza kujya mu gihugu cy’u Bufaransa kwivuza ari nabwo yagirwaga umuyobozi w’iri torero muri iki gihugu.
Muri bimwe yahagarikiwe amezi 3 ngo yisubireho harimo kwiyita no kwigira umushumba atari we, gushaka ibyango mbwa by’itorero atagishije inama ubuyobozi bw’itorero no kudafasha abakirisito kumva no kubaha ubuyobozi bw’itorero.
Nk’uko bigaragara mu ibaruwa rwandanews24 dufitiye kopi, iyi baruwa Pasiteri Corneille yandikiwe na ADEPR igira iti “Mwene data, dushingiye ku myanzuro y’inama ya Biro Nyobozi ya ADEPR yo ku wa 01 Kanama 2019 yateranye igasuzuma kandi igasesengura imyitwarire yawe yaranzwe n’ibi bikurikira:
Kwiyita no kwigira umushumba utari we, gushaka ibyangombwa by’itorero mutagishije inama ubuyobozi bw’itorero, kudafasha abakirisito kumva no kubaha ubuyobozi bw’itorero,
Turakumenyesha ko inama yanzuye ko uhagarikwa by’agateganyo amezi 3 kugira ngo utunganye ibyo bibazo”.
Ni ibaruwa yasinyweho n’umuvugizi w’Itorero ADEPR mu Rwanda, Karuranga Euphrem inamenyeshwa abandi bayobozi b’itorero batandukanye barimo umuvugizi wungirije n’umunyamabanga wa ADEPR.
Mu minsi ishize hari abandi bashumba bahagaritswe muri ADEPR bazira ko hari abo babereyemo ideni nyuma biza kurangira babasubije ubushumba nyuma yo kugenzura ko babashije kwishyura abo bari babereyemo imyenda.


text:
Mu nama nyunguranabitekerezo yateraniye muri Hoteli Marasa mu mujyi wa Kigali kuri uyu 20/12/2018 ihuje inzego z’ubuyobozi bwite n’iza reta bita ku bana bo mu muhanda ndetse n’ikigo k’Igihugu gishinzwe Igororamuco (NRS) hamwe na Caritasi Kigali biyemeje gufatanya ku kibazo cy’abana bo mu muhanda kugirango gikemuka burundu.
Padiri Twizeyumuremyi Donatien umuyobozi wa Caritas Kigali akaba yatangaje ko iki kibazo cyo kwita ku bana bo mu muhanda gihagurukiwe hakabaho ubufatanye mu nzego zitandukanye ndetse n’ababyeyi ko cyagabanya ubukana gifite kuko kimaze gufata intera ndende.
Ibi abishingira ahereye kuri bimwe mu bibazo ikigo cy’Abadacogora n’Intwari cya Caritas Kigali cyagiye kibona bitera abana kuba inzererezi aho ibyinshi bishingiye ku muryango.
Bimwe muri byo birimo ubukene, ubwumvikane buke mu muryango ndetse no kubyara abana benshi batabasha kurera uko bikwiye.
Ubufatanye bwo gukemura iki kibazo bugomba guhera mu miryango kuko ariho hari ipfundo rituma abana bajya mu buzima bwo mu handa.
Caritas Kigali yo uru rugendo rwo gufasha bene iyi miryango yarabitangiye kuko hari amatsinda ya “ kwigira” babitsamo ku buryo abenshi muri bo bamaze guhindura ubuzima.
Umuyobozi w’Ikigo k’Igihugu gishinzwe Igiroramuco NRS Bosenibamwe Aime atangaza ko mu ngamba barimo bafata ari izo gusura no gufasha imiryango iba ifite abana bavuye mu muhanda.
Impamvu bashyizeho izi ngamba nuko 10% by’abana bava mu bigo ngororamuco basubira mu mihanda.
Ati “ nyuma yo gusanga hari abana bagisubira mu buzima bwo mu muhanda ni ngombwa ko twegera imiryango yabo tukamenya izingiro ry’ikibazo ifite noneho ikibazo cy’abana nacyo kikabona gukemuka bityo abo ducyuye bakabasha kubaho batekanye”.
Kimwe n’izindi nzego zifite mu nshingano zayo kwita ku mwana biyemeje gufashiriza umwana mu muryango nk’uburyo burambye bwo gukemura ikibazo,
Gushyira imbaraga mu gukemura amakimbirane yo mu ngo, imbaraga mu guherekeza umwana mu byiciro bye byose haba ku ishuri no mu muryango, kugera ku murimo, gushyira imbaraga mu kwigisha imyuga, gushyiraho mu gihe k’ibiruhuko guhunda z’ubukangurambaga bw’abana biga


text:
Abasore babiri bagize itsinda rya New Voice bakoze indirimbo y’urukundo bise izina ry’ikiyapani aho baba bashimangira urukundo umuhungu akunda umukobwa ku buryo adashobora kubisobanura dore ko ibiyikubiyemo ari inkuru y’impamo kuri bamwe mu byamamare.
New Voice ni itsinda ry’abasore babiri aribo Jacques Muvunyi na Christian Ragira, bamaze kugira indirimbo 4, harimo 3 zifite amashusho ari zo ‘Ma Beaute’ bakoranye na Ziggy 55, ‘Umbereye’ na ‘VISA’ bakoranye n’umutare Gabby n’indi 1 idafite amashusho kugeza ubu ari nayo nshyashya tugiye kugarukaho muri iyi nkuru yitwa ‘Aishiteru’.
Christian Ragira na Jacques Muvunyi abasore bagize itsinda rya New Voice
Indirimbo yabo nshya ‘Aishiteru’ ni indirimbo y’inkuru z’impamo aho inganzo yayo yavuye ku ma couple atandukanye harimo iya Young Grace n’umukunzi we bagiye no kuzabyarana umwana wabo w’imfura, Rwabuhihi Hubert [Piqué] hamwe n’iya DJ Pius ndetse na Kate Gustave bagendeye ku rukundo rwabo n’abakunzi babo bahisemo kubikorera indirimbo zigerageza kubisobanura.
Ubwo umunyamakuru wa INYARWANDA yaganiraga n’abasore bo muri New Voice akababaza kuri iyi ndirimbo bamutangarije ubutumwa bukubiyemo muri ubu buryo “Indirimbo iba ivuga ukuntu iyo ukunda umuntu akunda undi bikamurenga akabura uko abivuga. Byavuye ku ma couple tuzi akundana cyane aho umwe akora uko ashoboye ngo uwo akunda abyumve. Byaturutse kuri Piqué, Kate na Pius. Iyo twaganiraga tukabaza buri wese uko akunda uwe, yaburaga amagambo abivugamo.”
Indirimbo yabo 'Aishiteru' ivuga ku rukundo nyarwo umuhungu akunda umukobwa akabura uko abisobanura
Aba basore bavuga ko nyuma yo kumva uburyo umuntu akunda undi akabura uko abimusobanurira neza, bakoze indirimbo bayita ‘Aishiteru’ irimo amagambo y’urukundo ndetse banavugamo ko bigoye ko imitoma cyangwa amagambo yasobanura urwo rukundo ariko nyamara amukunda byuzuye.
Kanda hano wumve indirimbo ‘Aishiteru’ ya New Voice indirimbo irimo ukuri ku rukundo rw’ibyamamare


text:
Gahunda ya “Igira ku murimo” ni yo yifuzwa n’abikorera
Yanditswe na admin
Abikorera barishimira ko gahunda ya “Igira ku murimo” isigaye yitabwaho mu myigishirize y’imyuga, bikaba bifasha abanyeshuri barangije bajya ku isoko ry’umurimo bafite ubumenyingiro kurusha uko byari bimeze.
Bamwe mu bikorera baganiriye n’Imvaho Nshya bavuga ko basanga hari ikigenda gihinduka mu myigishirize y’umwuga, cyane ko na bo akenshi iyo bavuye ku ntebe y’ishuri binjira mu bikorera na bo bakabyibonera.
Mugwiza Anastase afite ibarizo, akaba atanga imenyerezamurimo ku banyeshuri basoje amashuri y’imyuga mu bubaji.
Yagize ati “Kuri ubu abasoje amasomo baza mu imenyerezamwuga usanga bafite ubumenyingiro burenze ubw’abababanjirije, bivuze ko umwanya wo kwigisha ubumenyingiro wagizwe munini ku buryo gahunda ya Igira ku murimo yaba yarahawe agaciro mu mashuri y’imyuga, kandi icyo ni cyo cyaburaga.”
Umuyobozi w’ihuriro ry’amagaraji mu Rwanda na we yunze mu rya Mugwiza, avuga ko ubumenyingiro buhabwa agaciro mu myigishirize y’imyuga kandi ko byari ngombwa.
Ati “Abanyeshuri bavuye mu ishuri basigaye binjira mu mwuga bafite ubumenyi bushimishije, igisigaye ni ukumenyera, binyuranye n’uko byahoze mu gihe cyashize.”
Avuga ko byarushaho kuba byiza mu gihe abanyeshuri na bo bashyiramo imbaraga mu gushaka ubumenyi bubaganisha ku isoko ry’umurimo.
Umukozi w’Urugaga nyarwanda rw’abikorera, PSF, ushinzwe ihuriro ry’imyuga, Benegusenga Annette, na we yagarutse kuri gahunda ya “Igira ku murimo” yemeza ko yashyizweho mu rwego rwo kongera ubumenyi butangwa mu mashuri n’ubukenewe ku isoko ry’umurimo, bikaba bifasha abatanga imirimo kubona abakozi bakenewe kandi batanga umusaruro.
Ati “Abakoresha wasangaga binubira kwakira abashaka imenyerezamwuga kuko basanga batari ku rwego rw’ubumenyigiro bukenewe, ndetse banashaka abakozi bakabona abatari abo ku rwego bakeneye, ariko ubu bitangiye kuba byiza kuko noneho abakoresha batangiye gushima ko hari impinduka batangiye kubona.
Benegusenga avuga ko abatanga amasomo y’imyuga n’ubumenyigiro bakwiye gufata umwanya munini mu kwigisha ubumenyingiro, naho ubumenyi rusange bugafata umwanya muto.
Abanyeshuri basoza amashuri y’imyuga bavuga ko igice cy’ubumenyingiro bakiga umwanya munini ungana na 80% naho ubumenyirusange bugatangwa ku kigero cya 20%.
MUGISHA BENIGNE


text:
Mubyukuri kuba mbinyujije kuri uru rubuga nkemera kuvuga ibindimo , nuko nifuza kuruhura umutima wanjye kandi nkanashaka umusore uri hagati y’imyaka 25-35 ufite igihagararo kandi akaba anazi ubwenge kuburyo azabasha kumfasha akazi ko gukomeza gucunga imitungo yanjye bityo nanjye nkiberaho mu mudendezo w’urukundo.
Amazina yanjye nitwa Mumararungu Shadia , nkaba ntuye mumujyi wa Kigari ariko nkaba mfite inzu kuruyenzi niyubakiye , ku myaka yanjye 31 mfite umwana umwe ubu utuye muri Norway ari naho yiga , umugabo wanjye hashize imyaka 4 duhanye gatanya dupfa kutanshimisha mu buriri kubera kurangiza vuba njye nkibishaka , bityo kwihangana bikananira.
Mwabantu sinsi niba mwabifata nk’uburaya, kwikuda cyangwa se ikindi , gusa ndagirango mbabaze, Ese kubana n’umuntu yitwa umugabo wawe cyangwa umugore wawe ariko akaba atabasha kugushimisha mu buriri , ubu koko wabyihanganira igihe kingana gute?
Ubaye uri umusore ukeneye umuntu uguhundagazaho urukundo ariko nawe ukaba urufite kuko nkunda umuntu unyitaho cyane akamba hafi , nukuri ntushidikanye kugira icyo uvuga muri Comments , aho batangira igitekerezo ubundi nkaba naguhitamo nkakwandikira.
Murakoze!!!


text:
Nyamagabe: Urubyiruko rwitabiriye amarushanwa rwahembwe amafaranga ibihumbi 800
Mu rwego rwo gushishikariza urubyiruko ruri mu biruhuko kwirinda ibirwangiriza ubuzima, Akarere ka Nyamagabe kateguye amarushanwa y’indirimbo, imbyino, imivugo n’ubugeni, ku nsanganyamatsiko ivuga ngo “Winyicira ubuzima ejo hanjye ni heza.”
Abitabiriye aya marushanwa basabwe kohereza ibihangano byabo ku rubuga rwa YouTube Nyamagabe Art Council, maze tariki 8 Ukwakira 2021 baza kubigaragaza imbonankubone, ndetse batanu ba mbere barabihemberwa.
Igihangano cya mbere cyagenewe igihembo cy’amafaranga ibihumbi 300, icya kabiri kigenerwa ibihumbi 200, icyakurikiyeho ibihumbi 120, ikindi 100 naho icya gatanu ari na cyo cyahagarariweho, kigenerwa ibihumbi 80.
Espérance Nyirasafari w’imyaka 31, ni we wabaye uwa mbere, abikesha imbyino irimo ahavuga ngo “Ejo ni nde waba depite, ejo ni nde waba umuntu ukomeye? Have winyicira ubuzima, namenye ko ejo hanjye ari heza.”
Yishimira igihembo yahawe, yagize ati “Abana nifashisha ngiye kubashakira udukoresho, nanjye ubwanjye nongere nsubire muri studio, nongere nyikore neza. Muri makeya kiriya gihembo bampaye ngiye kugikoresha nivugurura.”
Ibi binavugwa n’abagize itsinda “The Generation” ryabaye irya kabiri, babikesha indirimbo irimo ibango ribuza ba abagabo bakuze bazwi nka ba ‘sugar daddy’ guhemukira abana rivuga ngo “Dore ungana na papa wakabaye undera, abo wibarutse bo turangana. Winshukashuka uvuga ko tungana, oya, oh non!”
Abitabiriye aya marushanwa bifuza ko yajya aba kenshi, kuko kuri bo ari uburyo bwo kugira uruhare mu kubaka u Rwanda rwifuzwa.
Nyirasafari ati “Ngiye mbona inzira yo kunyuzamo ubutumwa nk’iyi mbyamfasha kuko mu buzima ndi umwarimu w’urubyiruko. Nanjye mfite ubuhamya bw’ibyo numvise n’ibyo nabonye byakwangiza urubyiruko.”
Gabriel Irakarama, umukozi w’Akarere ka Nyamagabe ushinzwe urubyiruko, siporo n’umuco, ari na we wateguye aya marushanwa, avuga ko bayateguye kuva mu kwezi kwa Nyakanga, ibiruhuko bigitangira, mu rwego rwo kugira ngo abanyeshuri baje mu biruhuko na bo bazayitabire, ariko no kugira ngo ubutumwa bwateguwe buzabarinde.
Agira ati “Twayateguye kugira ngo turinde urubyiruko ruje mu biruhuko ku bw’ibishuko bahura na byo iyo ruri mu biruhuko. Ni n’uburyo bwo kubazamurira impano bafite.”
Anavuga ko atitabiriwe uko bari babyiteze kuko ngo bari biteze ko hazitabira abagera mu 100, hakitabira 20. Atekereza kandi ko ingamba zo kwirinda Covid-19 ziri mu byabiteye.
Gusa na none, yumva intego y’uko ubutumwa buri muri ibyo bihangano bugera kuri benshi barayigezeho kuko umurongo wa YouTube Nyamagabe Art Council babishyizeho wasuwe n’abatari bake, ku buryo hari n’indirimbo zarebwe inshuro 1200, izindi inshuro 800, gutyo gutyo.
Irakarama anavuga ko ibihangano byashimwe bazafasha ba nyirabyo kubinononsora no kubisakaza, kandi ko amarushanwa y’ubutaha azatangira kare, agatangirira mu bigo by’amashuri aho abayatsinze bazahembwa ibikoresho by‘ishuri, hanyuma akazanakomeza mu biruhuko.
Ibitekerezo ( 1 )
Guha imbaraga urubyiruko si ukuruha ibyamirenge ahubwo hakenewe abegera urubyiruko nkuko Nyamagabe byakozwe maze bakabafasha kizamira no kuvumbura impano bafite.
Murakoze!


text:
Uwiteka Imana irema mu butaka amatungo yose n’inyamaswa zo mu ishyamba zose, n’inyoni n’ibisiga byo mu kirere byose, ibizanira uwo muntu ngo imenye uko abyita, kandi uko uwo muntu yise ikintu cyose gifite ubugingo, aba ari ryo riba izina ryacyo. Itangiriro 2:19
Ganira n’Umutima
Igeno ryose ry’ibikugeraho rituruka mu kanwa kawe. Ibyo wiyita, wifata,... Ubutware bwo kwita amazina uri mu muntu kandi icyo abatije kirafata. Reba neza niba uwo uri we none atari ingaruka z’uwo wiyita we cyangwa wiyise we! Hanyuma ubihindure wige kwivugaho ibyiza no kubivuga ku bandi.
Wareba kandi n’iyi nyigisho: Imana yakuremeye kuramya, si ukuganya/Ikimenyetso cyakwerek ko wamurikiw n’ijamb ry’Imana-Pst Desire


text:
Mu gihe abari mu rugendo rw’ubutumwa bwiza cyangwa umurimo w’ubushumba, bashoboraga guhura n’umuntu witeguye kwakira Kristo kandi atarabanje kubonana nabo mbere. Hari ibihe byinshi bikenewe aho imbaraga zawe nk’umwizera mu buzima bw’umuntu zishobora kubakururira mu kwizera kwa Kristo gukiza, mu gihe urimo gukorera hamwe nabo. Guhindura abantu abigishwa ushobora gutekereza ko umuntu agomba kuba umwarimu, umumisiyoneri, cyangwa umuntu wize seminari. Ariko ntutungurwe n’uko guhindura abantu kuba abigishwa ari uburyo bwo kubaho gusa ubaha urukundo, guhumurizwa, no kubatera inkunga aho batuye, aho bakorera, yewe mu mikino!
Umuvugabutumwa w’icyamamare Billy Graham yagize ati:“Igihe twakoraga ibiterane binini ku bibuga by’umupira w’amaguru no muri za sitade, Umwuka Wera yaramanukaga rwose… Ariko uyu munsi, ndumva ibibaho bitandukanye. Ndabona ibimenyetso byerekana ko Umwuka Wera akora mu bundi buryo bushya. Arimo anyura mu bantu aho bakorera kandi ibyo bikaba binyuze mu mubano abantu bagirana bikabyara umusaruro ukomeye! Barimo kwerekana urukundo rw’Imana ku bari hafi yabo, atari amagambo gusa, ahubwo no mu bikorwa. ” - Billy Graham
Gushyira mu bikorwa icyemezo cyo gufasha abatizera urugendo rwo mu mwuka, no kubafasha kumenya iby’Umwuka Wera, akenshi bikubiye mu rukurikirane rw’ibyemezo bito bafata biganisha ku kwizera kwabo muri Kristo. Hano, umwanditsi Bill Mowry agaragaza intambwe enye zifatika zo gushiraho ikizere no gusangiza ubutumwa bwiza bwa Yesu abatari bizera.
1. Umubano: Ndubaka ibiraro bishingiye ku mubano mu kwizera, hanagaruka ku kubaha ubutumwa bwiza.- Bishingiye kuri Matayo 11.
Nshobora gusengera inshuti yanjye. Nshobora kubakorera mu buryo bufatika. Nkeneye no kwimenyekanisha kuri yo(incuti). Dushobora no guhurira mu bikorwa bisanzwe: Gusangirira ifunguro rya sasita hamwe, gutemberana, gusurana, kwitabira ibirori by’imikino muri kumwe.
2. Inyungu: Gukururira inshuti z’abatizera muri Kristo Yesu, ntibikwiye kurangwa n’urwango no kutitabwaho, kwizera kurangwa n’ibimenyetso biteye amatsiko kuri bo(Abatizera). Bishingiye ku Byakozwe 17.
Ngomba kumenya ko ndi umukristo. Nshobora gusaba ko musengera mu gihe cy’ibibazo, cyangwa bikenewe. Nshobora kumubaza, “Aho ageze mu rugendo rwe rwo mu mwuka? Nshobora kandi kumumenyekanisha ku nshuti yanjye ikijijwe, ikindi ni ukumusangiza inkuru yo kwizera, nk’amasengesho yasubijwe.
3. Ubushishozi: Ni byiza kumenya niba uwo muntu utizera urimo gufasha hari icyo arimo kuvumbura ku byerekeye Imana, Yesu, Bibiliya, n’ibindi bijyanye no kwizera. Bishingiye kuri Yohana 4.
Nshobora kubasangiza amateka yanjye yo kwizera (ubuhamya), kubatumira mu matsinda mato. Nshobora kumutumira mu bikorwa bya Noheli. Wamusangiza igitabo kijyanye n’ikibazo gihangayikishije cyangwa ikibazo mwaganiriyeho.
4. Kwemeza: Izo nshuti ni byiza kugaragaza aho zihagaze ku byerekeye Imana, Yesu, no mu kwizera muri rusange. Bishingiye ku Byakozwe 8.
Dushobora kuganira byeruye no kuvugisha ukuri kubyo atemeranya najye bijyanye na Kristo, ibyo bikaba nko mu gihe cy’ikiruhuko. Dushobora kwitabira amateraniro turi kumwe. Ikindi ni ukuvuga kubyo mu bitabo tuba twasomeye hamwe.
Source: www.tyndale.com
[email protected]


text:
Nahetse akana gato narimfite, kari karabaye umuhondo nanjye narimfite inda nkuru. Abandi nshoreye mbona ntawuva aho ari mpita nerekeza mu isoko gusaba. Ndatangirango wampaye, impamvu ugira isoni ntamakuru ufite. Hari igihe amakuru akuzaho, isoni zigashira nta kintu kizikumarishije kandi atari ukuvuga ngo ni ukuzishira ahubwo gushira amanga zicyo uhagazemo. Ntangira gusabasaba , abo dusengana, abo turirimbana , abo duterana , niba hari ikintu kitaryoha ni ugusebera muri kavukire, ahantu wavukiye kandi ubwo ndasaba ahantu nigeze guparika imodoka, nje guhaha. Twaridufite imodoka iwacu i Gikondo, ariko igicuku kinishye burya cyari kinishye, ijoro iyo ryakubye ushaka ikintu cyakurengera ukacyibura ariko Imana ishimwe yashyizeho ihema ry’ibonaniro. Uhungiramo ukabona amahoro araje.
Ndagenda ndasaba , ndasaba, abantu barampa abandi baramvuga, ibi ngibi byo kuvugwa ukarakara ngo abantu bamvuze, ukarakara ukibyimbisha ukava mu murimo ! Nta makuru ufite . Umuntu akuvuga ibintu biribyo akakuvuga wumva, akakuvuga utagiye kure, akakuvuga aseka ukabura icyo usubiza, mvuze ngo akuvuga ibiribyo. Ureka biriya wivugisha ngo bavuzeko ubyibushye, n’ubundi se ntubyibushye ? Bavugako wananutse ubundi ntunanutse? Ngo njyewe barandeba byakubitiraho n’ubukene nibereyemo , ukabona babonye ubukene bwanjye , ubundi se ntukennye ? Bavugeko ukize se? Ibimenyetso bigaragaza abakire ntubizi? Urabifite se? Jya wihangana bakuvuge uko uri , nta muntu ukubeshyeye, ngo njye bahora bavugako ndi mugufi, ubundi se uri murermure ?
Icyo gihe baramvuze, bamvuga ibiribyo, ati “yaratawe” n’ibinyamakuru biratangaza, ati “noneho asigaye asaba” yasebeje chorale. Byageze ku rwego mva muri chorale bankura imbere, banjyana ku muronko w’inyuma kubera kwambara ibintu bitajyanye, kubera kwambara ikanga n’itisheti nabyo bitajyanye , nabyo by’umuntu usengera aho ,namutiye. Iminsi igenda inyigiza inyuma buhoro bitewe naho ngeze, igihe kiragera ndakubitika, mbona inzara yanze gushira mu rugo , Nasoromye dodo igihe kirekire ku muhanda, ndakubitika ariko kuko Imana yari yaravuze , buhoro buhoro igenda yinjizamo ibiryo. Hari igihe cyageze umudamu umwe ateka ibiryo ashoje ay’ibiri Imana imutegeka kubinzanira. Imana igenda inkuriramo ibirarane.
Nageze ku rwego rwo kubyara ntagira umwenda habe n’umupira , habe n’igipesu, nta gitenge narimfite. Ngera igihe cyo kubyara jya kwa muganga , nta muntu narimfite wamperekeje. Impamvu utwara uguherekeza ni uko uba ufite ibiguherekeza, ufite varize uri bumuhe, iyo udafite varize urijyana, ndijyana ku Muhima, mpageze muganga aransuzuma. Arambwira ngo waje witeguye ko uri bubagwe ? Ndamubwirango naje niteguye, mfite agashakoshi gato karimo igitenge nacyo cyabaye nk’urukwi kubera kumesa nta sabune karimo na bibiliya n’ibiceri 250, narinarayabitse ngo niyo nzitabaza. Narinararebye ubukene,ndavuga nta miteweli nagiraga, ndavuga ngo nzabyara bamfunge ariko maze kubyara , narinabajije icyayi cyo ku Muhima nsanga kigura 150 , irindazi ari 100 , ndavuga ngo nzatuma bamwe bakoropa maze kubyara banzanire icyayi n’irindazi, ubundi nondoke, nimara kondoka mpite nkubita umwana mu mugongo na cya gitenge cyanjye kimwe nceho nitahire.
Nuko gahunda nari narazibaze ariko ndashima Imana. Hari ibintu wari warabaze, ikaba izaza nk’Imana, igakora nk’Imana, ntabwo bizagenda nkuko wowe ubyibwira. Reka mbabwire ukuntu Imana yantabaye ndi ku Muhima, Imana iriho nubwo umuntu yakubwira ngo ntabwo ihari, jya umwima amatwi , jya umubwira ngo ceceka njye mfite ibimenyetso, uyu munsi nubwo itaje ariko ejo izaza. Ndi ku Muhima, mu ganga arambwira ngo rero, urahita ubagwa ntujye kure, nicara ku rubaraza hamwe umuntu aba ateganye na muganga. Mu minota nk’itanu nicaye, mbona hazamutse umudamu, umumama azamuka anzi ariko ntamuzi, narinarigeze ntanga ubuhamya mu babyeyi hariya Kimironko, mu Izindiro. Umudamu ambonye abona aranzi , arambwira ati “ntabwo ari wowe witwa Gihozo?” Nti yego, arambwira ati “ndagukundaaaa” nakubonye urimo uduha ubuhamya Kimironko, ambaza niba naje kubyara , kubera ko yaranzi mpita nihagaraho kugirango atandungurukira Imana, ndamubwira ati “ ntabwo naje kubyara” kuko naravuzengo nimubwirako naje kubyara arahita ambaza ivarise, ambaze uwamperekeje, ndavugango abarokore ndabazi atambaza amakuru menshi, mpita mvuga ngo ntabwo naje kubyara.
Ndashimira iyera ikuzanira umusamariye mwiza, uhwanye n’ikigero ushaka. Ibibazo ufite Imana iguhuze n’umusamariya mwiza. Arambwira ngo narabwirije rimwe arankunda, mu gihe turi kuganira muganga ahita aza. Aravuga ngo ninde witwa Gihozo ? Mpita mbwira wa mumama ngo bayi, arambwira ati, winsezera sha komeza unsuhuze, ndamubwira ngo bayi hari ibintu ngiyemo, ati, oya ariko, ubwo muganga niko ari guhamagara. Mbonye muganga agiye gusubirayo , ndavuga ati , ninjyewe. Arambwira ati, ca hano tugende. Mbatura agashakoshi , nsezera wa mu mama, nerekeza aho bagomba kujya kuntunganyiriza, igihe namanukaga ngenda, nabonye Imana. Tukigerayo, yararebye ambonana agashakoshi, ahita ambaza ati ese ugiye he ? Ndamubwira ngo nonese ntumbwiyeko muganga agiye kumbaga ? Nonese iyi sakoshi urayetetana uyajyana he ? Agiye kumubwira ko ntamurwaza, ahita anshikuza isakoshi, ahita yihuta no kwa wamugore aramubwira ngo , mwakire, muba muzi guherekeza mutazi icyabazanye, kandi umugore simuzi, nizina rye ntabwo ndizi, agasakoshi kanjye karimo 250 niyo narincungiyeho.
Iyo Imana igiye kugutabara, ifata ibyo warufite ikabihindura zero. Igatangiza ibyayo kugirango igaragaze ibyayo, niba hari ibintu ukibona ntibizamo, urarindira ibanze ibikubure itangize ibyayo. Nakuruye muganga kugirango mubwire ngo uwo mugore ntabwo muzi, ahita ahindukira arambwira ngo ceceka , ntamagambo yawe nshaka, ngo ubwo ni ubwoba ufite kuko ugiye kubagwa , ati “ihute tugende” umuganga yanga kunyumva. Utwenda narinazanye aratuzinga aratumushyira. Ndagenda barambaga igihe gito, narimbyaye umwana w’umukobwa. Ndashimira Imana yampaye umwana w’umukobwa, mbyara umwana w’ibiro 3kg na 600 g bishatse kuvuga ngo umwana w’uruhinja Imana niyo imukomeza mu nda y’umugore, ntabwo ari ibiryo wariye, si amashu wariye, ahubwo ni Imana nyiribiremwa.
Maze kumubyara, muganga arambaza ngo , ese ninde waguherekeje? Kugira ngo tubone imyenda yo kwambika umwana. Mu byukuri nta myenda narinazanye. Ndamubwira ngo rero njyewe umuntu umfitiye isakoshi ntabwo muzi.
Uwiteka abarinde tuzakomeza ubutaha twumva ubuhamya bwa Gihozo mu gice kizakurikira twumve uko aho imyenda yavuye yo kwambika umwana.


text:
Kumva kwikorera kubwawe bishobora kugutera ubwoba kandi ukumva birimo ingaruka. Ntabwo bikomeye nkuko abantu babitekereza. Ugomba kuba uri umuntu ukunda kwigenga, ukunda kuba ashobora gukurikiranya ibiri mu murongo w'ibyigwa, ukunda ibintu ushishikariye gukora.
Ese ibyo byaba bihagije? Oya, bisaba akazi gakomeye, n'ubushobozi bwo kumenya kwiga mu makosa yawe, kandi n'ubushobozi bwo kugerageza.
Hari impamvu nyinshi wahitamo kwikorera. Ushobora gukururwa no kwibera umuyobozi kubwawe. Ushobora kuba ufite igitekerezo kidasanzwe, imitekerereze inoze. Ushobora no kuba ukeneye amafaranga nonaha. Kora umupango ufatitse ukoresheje amahitamo y'ibihari usanganwe, kandi wige uruhare ku nshingano z'amafaranga yari yose waba ufata.
Ariko...Ndatekereza hari imyemerere mibi y'abavuga ko abatangiye akazi kabo bwite cg kwikorera kugiti cyabo baba bara vukanye "imbaraga z'akazi" abakorera abandi akazi kaburi munsi baba badafite. Ntibagerageza amahirwe, Ntibashyira mu bikorwa, kandi ngo ntibashobora kwigenzura ubwabo.
Tangiza ducye
Ntugatangirane ibiciro byinshi, tangiza ducye, ntanakamwe ufite cg hafi ntanakamwe k'igiciro ufite. Mu byukuri, ntabwo buri wese atangira ku buntu, ariko ushobora gutangiza ducye.
Urashaka gushinga studio? tangira ujye ku bakiriya bawe, cg tangirira mu rugo, cg ubikorere ku ishuri ukoreshe umwanya uhari. Urashaka kugurisha? tangirira ku giciro gike. Urashaka kuba uwamamaza? tangira ukoreshe telephone, na mudasobwa.
Hari inzira nyinshi zo gutangirana ducye - niba umushinga wawe usaba amafaranga menshi, tekereza gusubira kugabanya igiciro cg ushake inzira zitadukanye z'uburyo wabikora, ku buntu.
Gutangiza ku buntu bisobanuye ko bikomeye gutsindwa kandi byoroshye gutsinda.
Ntugategereze icyiza cyane cg icyizira inenge. shakisha inzira yoroshye yo gutangira, kandi utangire. Ntukihebe kubijyanye no gufata amasomo ahenze - wowe bikore, kandi wige mugihe ugenda. Ushobora no gutangira ku buntu niba bishoboka, kugirango ube wabona uburambe.
Tangira nta biro byo gukoreramo ufite(office), nta karita y'umurimo, nta bakoresha, kandi nta nibikoresho byinshi ufite. Mu byukuri, Uzakenera ibyo ngibyo bitari vuba aha, ariko ntubikeneye kugirango utangire. keretse niba umushinga wawe ari urubuga - ubwo uzakenera urubuga, ariko ibyo ntibihenze.
Ushobora kugira ikarita y'umurimo nyuma. Ushobora kumenya ibikenewe mu murimo wawe uko ugenda ukora ariko wararangije gutangira.
Hitamo umurimo w'icyitegererezo
1. Kora uruganda. Ushobora gutangiza uruganda niba ufite igitekerezo gishya cy'umushinga, niba wabonye akazi gakenewe aho uherereye, cg niba ufite ubumenyi bukenewe cyane kandi ushaka kugenzura ibiri mu murungo wawe. umurimo wawe ushobora kuba uwawe bwite, umuryango, ishyirahamwe, isosiyete cg urugaga.
- Gutangiza uruganda rwawe, uzakenera umupango cg umuteguro w'umushinga, igicuruzwa uzacuruza cg umurimo uzakora, n'ingengo y'imari uzatangirana.
2. Koresha ibyo usanganwe. Hari inzira nyinshi zo kwikorera ukoresheje ubumenyi n'umutungo kamere usanzwe ufite. Ushobora: kuba umwanditsi, kugira abantu inama, kuba wayobora abandi kugemura ibicuruzwa ukoresheje igare, guhimba urubuga. Niba uri gushaka gutangiza umurimo vuba, fata urupapuro wandike ubushobozi ufite maze utangire ushyire mu bikorwa.
1. Andika umupango w'umushinga. Niba ugiye gukorana umushinga n'undi muntu, cg utegereje gukurura abashoramari, uzakenera ikigaragaza imiterere y'umushinga. Mu miterere y'umushinga haba harimo raporo y'umupango w'umushinga, ibiranga uruganda rwawe, isesengura ry'isoko uri kwinjiramo, isesengura ry'umurimo cg igicuruzwa cyawe.
2. Hitamo aho uzakorera. Niba ukeneye ofisi, yishake. Niba utiteguye gukodesha, cg niba uri gutegura gukorera mu rugo, ushobora kwandikisha inzu yawe nk'inzu ya ofisi.
3. Andikisha izina. Niba uri gukora uruganda, uzakenera izina. Tekereza ku kintu gitandukanye n'icyabandi kandi kigaragaza akazi uri gukora cg serivise uri gutanga. Shakisha izina ry'uruganda rwawe mw'ishami bandikishirizamo imishinga, wizereko nta w'undi muntu wakoresheje iryo zina. Igihe umenye ko izina ryawe ari rishya, ryandikishe mw'ishami rikwiye kubyemeza.
Ni byinshi wakorera umushinga wawe mu gutangira, kugirango wemerwe n'amategeko kandi ube wujuje ibisabwa, no kugirango ugere ku nyungu. Ikingenzi ni uko utangira ugashyira ibitekerezo byawe ku murungo, hanyuma ukabishyira no mu bikorwa ukurikije ibyavuzwe haruguru utitaye ku gishoro ufite, cg umutungo muke ufite. Ahubwo ukoresheje ubumenyi n'ibyo usanganwe mu bushobozi bwawe, ushobora kubikoresha neza ukagera kure hashoboka.


text:
Uko iby’umuhanuzi w’i Cyangugu byatangiye, bigeze aho bijya ahagaragara. Vuba aha nibajije niba hatari akagambane hagati ye Musenyeri Jean Damascene Bimenyimana n’abapadiri Thomas Nahimana na Fortunatus Rudakemwa.
HYPERLINK « http://umuvugizi.wordpress.com/2013/01/21/musenyeri-bimenyimana-wa-diyoseze-ya-cyangugu-afitanye-irihe-banga-na-le-prophete/ » Ako kagambane cyangwa “ibanga” baba bafitanye, ukabibonera ku buryo Musenyeri Bimenyimana yohereje i Bulayi Nahimana kandi HYPERLINK « http://umuvugizi.wordpress.com/2013/01/23/le-prophete-na-bimenyimana-dr-congo-iri-muri-diyoseze-ya-cyangugu/ » agendeye kuri pasiporo ya Congo, nyuma akaza kumusabira kuba yo yitwa umunyarwanda.
Ikindi kigaragaza ubushake buke cyangwa “akabanga” ni uburyo Myr. Bimenyimana yirinda gufata ibyemezo afitiye ububasha ahabwa n’amategeko, bikamuviramo gusuzugurwa urunuka na Nahimana.
Amategeko Kiliziya Gatolika igenderaho (Canon Law) arasobanutse bihagije. Itegeko rya 278, igika cya 3, kivuga ko abapadiri bagomba kwirinda gushinga amashyirahamwe afite inshingano cyangwa ibikorwa binyuranije n’imibereho yabo cyangwa ashobora kubangamira imirimo bashinzwe n’ababayobozi ba Kiliziya babashinze iyo ngingo kandi ikavuga ko abapadiri bagomba kandi kwirinda no kuyagiramo uruhare.
Imyaka irashize abapadiri Fortunatus Rudakemwa na Thomas Nahimana barashinze urubuga rwo kwigisha urwango kandi bashinzwe kwigisha urukundo nkuko babisezeranye.
Itegeko nari mvuze ryunganirwa n’Itegeko rya 285 (rya Kiliziya Gatolika), igika cya 2 ritegeka abapadiri kwirinda ikintu cyose kibusanije n’imibereho yabo, n’aho icyo kintu cyaba cyumvikana. Ibyo Fortunatus Rudakemwa na Thomas Nahimana babamo ntibibusanyije n’imibereho yabo gusa, ahubwo binanyuranye n’iy’undi wese utari uwiyemeje kwigisha ubugome.
Ibyo byose, Itegeko rya 274 (rya Kiliziya Gatolika) igika cya kabiri rivuga ko ngo “uretse impamvu zumvikana zabibabuza” abapadiri basabwa kwemera no kurangiza neza kandi bivuye inyuma umurimo umwepiskopi wabo yabashinze. Ibi byose byaba byaribagiranye i Cyangugu ku buryo abapadiri basuzugura musenyeri wabo kandi ugasanga nawe yabyemeye? Impamvu zaba zumvikana zatuma umuntu yigamba kuba umusederi ni izihe?
Amateka ariyanditse Bucyana Maritini abonye umusimbura. Uwo si undi ni Thomas Nahimana washinze ishyaka rye “Ishyaka/Parti Ishema—IshemaParty.”
Ab’ingezi muri iryo shyaka ni aba: Padiri Thomas Nahimana, Mme Nadine Claire Kasinge, Bwana Jean Baptiste Kabanda, Dr. Deogratias Basesayabo, Bwana Chaste Gahunde, Dr, Joseph Nkusi, Bwana Venant Nkurunziza na Bwana Ernest NSENGA.
Ku rubuga rwa leprophete.fr hari abantu bakunze kwiyita ‘Hutu power’ bumva ibintu kimwe na ba nyiri urubuga. Ishyaka rimaze kuvuka ‘Hutu Power’ yabaye mu ba mbere banditse ngo ni uko ni uko! Bifite impamvu igaragara.
Byinshi cyangwa byose mubyo bashyize mu itangazo ryabo rya mbere, birasanzwe mu bitekerezo bya ‘Hutu Power’. Nta gishya kuko nibo banyarwanda, abatari bo si abanyarwanda.
Bavuga ko baje kurwanya RPF (kuli bo abayigize si abanyarwanda) mubyo bayiziza hakabamo: “Ishyaka FPR-Inkotanyi rimaze gufata ubutegetsi ku ruhembe rw’umuheto mu 1994 ntiryashoboye gushyiraho ubutegetsi buhumuriza Abanyarwanda nyuma y’intambara ryatangije taliki ya 1 Ukwakira 1990 ikarimbura abanyarwanda batagira ingano igasozwa na jenoside yarimbuye cyane cyane Abatutsi.”
Mubyo bavuga byose ni muri iki gika bavugamo ijambo jenoside kandi nayo, kuri bo ikaba yarakozwe na FPR. Uwayikoze ntaho avugwa. Iryo niryo Ishema Party. Bavuga se iki kitari ibyo? Ntibisanzwe ko umuntu yakwishinja icyaha nka jenoside abarimo Padiri Nahimana bishimira ko cyakozwe, bakaba banifuza ko cyakomeza.
Muri iryo tangazo biyerekana ko baharanira amahoro. Ariko imvugo ikoreshwa ikomoka mu ijambo ryavuzwe na Geregori Kayibanda ku itariki ya 10 Mata 1994. (Soma Kangura N0 40-Gashyantare 1993).
Ibyanditse mu itangazo ry’ishyaka rya Padiri, usanga igitekerezo ari icya CDR n’abambari bayo. Ku rupapuro rwa mbere KANGURA N0 51 handitse ngo: “ABATUTSI BAKWIYE KURYOZWA IBY’INTAMBARA” ku urwa nyuma hari ifoto ya Bucyana Martini wari perezida wa CDR munsi y’ifoto ye handitse ngo: “ISHYAKA RYACU NIRYO RITEZWEHO GUKIZA RUBANDA, NIRYO RISHYAMIRANYE N’ARI KU BUTEGETSI. Icyo kinyamakuru ni icyo mu Ukwakira 1993.
Mu itangazo rya Padiri Nahimana n’abo ayobora, ntibagaragaza Ku urupapuro rwa 3 rw’icyo kinyamakuru Kangura, hari inyandiko ifite umutwe: “KWITWA UMUPARMEHUTU SI IGISEBO NI ISHEMA”.
Iryo zina ISHEMA rishyizwe ahagaragara kuli 28 Mutarama 2013 rifite icyo riganishaho. PARMEHUTU yakoreye kudeta i Gitarama kuli 28 Mutarama 1961. Ishema ryayo rivukiye i Paris, France nyuma y’imyaka 52.
Ni amateke reka dutegereze.


text:
Nubwo ubwishyu bwo kuri interineti buri mu moko atandukanye, usanga ubwishyu bwinshi bwo kuri interineti bwifashisha amakarita mu mikorere yabwo, bityo rero ubumenyi bw’imikorere y’amakarita yo kwishyura ni ingenzi cyane mu gukora Transaction zirimo amafaranga kuri interineti.
Amakarita yo kwishyura aza mu moko menshi atandukanye, kandi akoreshwa mu buryo butandukanye, harimo kuyakoresha wishyura ibicuruzwa mu mahoteli, mu maduka, ndetse no kuri interineti. Muri aya mahugurwa urigamo amoko y’amakarita atandukanye, ndetse n’uburyo butandukanye akoreshwamo, hibanzwe cyane cyane mu buryo akoreshwa kuri interineti. Uranasangamo inama z’uburyo ukwiye gukoresha amakarita yawe kuri interineti wigengesereye ngo wirinde ubujura bubera kuri interineti.
UKO ISOMO RITEGUYE
Iri somo riteguye mu buryo bwa videwo za HD mu rurimi rw’ikinyarwanda, ku buryo ibyo ubwirwa byose uba uri no kubyerekwa intambwe ku yindi hakoreshejwe ingero zifatika, ibivugwa byose bishyirwa mu ngiro nk’urugero rwo kureberaho muri iri somo.
ABO RYAGENEWE
Aya mahugurwa yagenewe abantu bo mu ngeri zose, abanyeshuri, abarimu, abacuruzi, abakozi, abayobozi, n’abandi bantu bose bakenera gukora Transaction kuri interineti. Nta n’umwe uhejwe.
UKO WARYIGA
Waryiga aho waba uri hose kw’isi wifashishije igikoresho cy’ikoranabuhanga nka mudasobwa, telefone cg Tablet birimo interineti (Ekara nini nkiya mudasobwa niyo ibigaragaza neza). Kuko rero riteguye mu Kinyarwanda bigusaba no kuba wumva ikinyarwanda gisanzwe cyo kuvuga kugirango usobanukirwe ibyigishwamo. kandi waryigira igihe cyose ushatse kugeza urirangije neza, ndetse iyo ugize ikibazo urabaza ugasubizwa.
ICYO UZAKURAMO
Uzarangiza iri somo Wabasha ibi bikurikira:
- -Uko wabona amakarita yo kwishyura kuri interineti
- -Uko wakwishyura kuri interineti wifashishije ikarita
- -Kohereza amafaranga kuri interineti n’ikarita yawe
- -Kwitwararika mu gukoresha ikarita kuri interineti
- -Uzi uburyo butandukanye wakoreshamo ikarita yawe
- -Guhindura Imbibi/Limits ziba ziri kw’ikarita yawe.
- -Guhaha serivise zose wifuza kw’isi ziri kuri interineti
- -Wakira seritifika iyo urangije kuryiga.
- -N’ibindi….
Course Features
- Lectures 15
- Quizzes 2
- Duration 1:30 Hours
- Skill level All levels
- Language Kinyarwanda
- Students 15
- Certificate Yes
- Assessments Yes
-
Intangiriro
Harimo incamake y'ibikubiye muri aya mahugurwa
-
Ubwishyu bwo kuri interineti
Harimo ubumenyi bw'ibanze mu byerekeye kwishyura kuri interineti muri rusange ku mbuga zose zo kuri interineti, ndetse n'uburyo butandukanye bwifashishwa kwishyura kuri interineti
-
Amakarita
Gusobanukirwa uburyo bwose wakoreshamo amakarita ya Credit na Debit Cards neza mu mutekano, ndetse no kuyakoresha kuri interineti mu buryo bwiza.


text:
Trending
Umupasteri wo mu igihugu cya Nigeria yakojeje isoni umukobwa bari bahuriye mw’isoko nyuma yokubona imyenda iteye isoni yariyambaye igaragaza ubwambure.
Ubwo uwo muvugabutumwa yabonaga imyenda uwo mukobwa yambaye yamutegetse gupfukama akamusengera isengesho rimubohora umwuka wo kwambara ubusa, umukobwa yakomeje kwanga yiyama pasteri ngo namureke wenyine ariko pasteri nawe yanga kuva kw’izima kugeza ubwo yemeye gupfukama agasengerwa , nyuma yo kumusengera yamuhaye amafaranga yo kugura imyenda mizima itamwambika ubusa.
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye...
Mu gihe yarari gutanga imbwirwaruhame mu nama yaberaga mu musigiti Guverineri w’intara ya Azerbaijan y’iburasirazuba muri Iran, yakubiswe urushyi. Ibi byabaye kuri uyu wa Gatandatu ubwo uyu...
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...


text:
Hailey Bieber yagize icyo avuga ku kwizera kwe no gushyingiranwa na Justin Bieber wamamaye mu njyana ya pop mu kiganiro cyimbitse yagiranye na Channel ya Hillsong kuri YouTube tariki 26 Gicurasi 2020.
Hailey w’umunyamideli, abajijwe icyo yize mu gushyingirwa yavuze ko ari ngombwa kumvikana no kureka ubuzima bwe bwite. Aho agira ati “Niba udashaka kumvikana, ntugashake umugabo cyangwa umugore.”
“Niba ushaka gutera intambwe mu buzima bushya hamwe n’undi muntu uba ugomba gusezera ku bintu bimwe na bimwe byahise, hari ibintu byinshi uba ugomba kureka kugirango wubake.
Hailey akomeza avuga ko gushyingirwa byatumye akura mu bintu bimwe na bimwe. Yakomeje agira ati: “Ntushobora kugira ibyiza by’Isi byose.”
Ntushobora gukomeza kubaho mu buzima bwawe bumwe no kurongorwa. Navuye mu buzima bwanjye nk’umukobwa ninjira mu buzima bwanjye nk’umugore wubatse.
Yiyemereye ko gushakana na Justin Bieber byazanye ibibazo bimwe na bimwe ku giti cye, cyane cyane igitutu cyo kugereranywa n’abandi bagore.
Ariko yavuze ko Justin yamufashije muri ibyo bibazo amwizera kandi amwereka ukwemera kwe.
Ahora anyibutsa nka Yesu avuga ati uri nde? Bibiliya ivuga iki? Tumeze dute? Ni hehe dusanga ukuri kwacu?” niko Justin yamubwiye yavuze.
Yibutse ubukwe bwe bwuzuye inyenyeri muri Caroline yamajyepfo, muri Nzeri 2019 nibwo ubukwe bwe bwabaye, yavuze ko wari umunsi mwiza w’ubuzima bwe nubwo hari amakosa make yabaye hagati mu mihango y’ubukwe.
Abajijwe icyamushimishije kuri uwo munsi, yavuze ko gusabana na Justin Bieber imbere y’abashyitsi babo “byari byiza kandi bikomeye ari iby’agaciro cyane”.
Mu kiganiro cyagutse, Hailey yavuze bimwe mu byo yarwanye nabyo ari umutimanama wamushinjaga icyaha mu “mezi atandatu cyangwa arindwi” ya mbere yashyingiwemo, amwe muri ayo makossa avuga ko ari ingaruka z’uburere bwe bwa gikristo. Ati: “Nakoze ibyaha byinshi. Ntekereza ko aho bituruka kuri njye ari uko nakuriye mu rugo rwa gikristu.
Iyi nkuru dukesha Christian today ivuga ko Hailey yatangaje ko yakuze ari kumwe n’ababyeyi b’Abakristo, aho agira ati kandi ndatekereza gusa ko nishyiriyeho icyaha cyo kuba uyu.
Yavuze ariko ko kwicira urubanza, isoni no kwicuza byashize, kandi ko kwizera Kristo bimubumbira mu muntu mwiza.
Ati: “Duhora dukura cyane muri Yesu.” Hailey avuga ko umubano afitanye na Kristo uhora ugenda urushaho kwiyongera kandi aho yari ari mbere yuko aba umugore ubu siho ari, ikindi nuko uwo yari we mbere yuko aba umugore ubu siwe ari we.”


text:
Ikirangaminsi Safari ni kalendari yinyamanswa. Kanda gusa ibice, funga kandi ufite umutekano kugirango urangize. Kora 2011 umwaka wawe wo guhura ninyamanswa! Ubuzima hamwe nigishushanyo: Ibishushanyo byiza bifite imbaraga zo guhindura umwanya no guhindura ibitekerezo byabakoresha. Batanga ihumure ryo kubona, gufata no gukoresha. Buzuyemo urumuri nibintu byo gutungurwa, bikungahaza umwanya. Ibicuruzwa byacu byumwimerere byakozwe hifashishijwe igitekerezo cya "Ubuzima hamwe nigishushanyo".
Izina ry'umushinga : calendar 2013 “Safari”, Izina ryabashushanya : Katsumi Tamura, Izina ry'abakiriya : good morning inc..
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
‘Nyira/Majyambere mu ishuri riteye agahinda mu mizi y’ibirunga
Ababyeyi bafite abana biga mu ishuri ry’incuke riherereye mu mizi y’ibirunga mu kagari ka Bisoke mu murenge wa Kinigi ho mu karere ka Musanze barasaba ko bafashwa abana babo bakigira mu ishuri ribereye umunyarwanda kuko ngo iryo bigiramo ritameze neza.
Iri shuri rigizwe n’icyumba kimwe kitarimo sima, gifite nka metero 4 kuri 5, gikunze kuba kirimo umukungugu, uretse ko umwarimu waryo agerageza gusukamo amazi kenshi ariko nabwo ntushiremo kubera uko riteye, nta parafo irimo, nta buhumekero burangwamo, ndetse habikwamo n’ibindi bikoresho bitari bikwiye kubikwamo.
Iri shuri ryigamo abana nka 50 b’incuke bo mu gace kegereye ibirunga byagora kugera ahandi hari iryujuje ibisabwa(Muri santere ya Bisate). Aba bana umuntu yabagereranya ba Nyiramajyambere Keza izina rigenewe abakobwa ryadutse mu Nama y’igihugu y’umushyikirano iheruka kuba na Majyambere Mugabo mu gihe yaba ari umuhungu.
Ababyeyi bavuga ko iri shuri ribafasha cyane kuko ngo abana barivamo bakajya kwiga mu ribanza bagaragaza ko hari ubumenyi bungutse bubafasha.
Nubwo ribafatiye runini ariko riherereye mu gace kagerwaho cyane na ba mukerarugendo bahahagarikwa buri munsi bagiye gusura ingangi no kugana mu bindi byerekezo bisurwa bya pariki y’ibirunga. Aha hari pariki yo kwa Mukecuru. Ba mukerarugendo basura iyi pariki banyura neza kuri iri shuri ritajyanye n’igihe ku buryo uribonye ryonyine yagirango niko amashuri y’abana b’incuke mu Rwanda ateye.
Aha hanyura abajya gusura ingagi zo mu miryango ya Amahoro, Umubano na Susa. Hanyura kandi abajya gusura no kuzamuka ikiyaga cya Bisoke(gifite ikiyaga hejuru). Abajya gusura imva ya Dianey Fossey Nyiramacibiri n’abajya gusura ikirunga cya Muhabura.
Ababyeyi bavuga ko kuba ari ryi bashyizemo abana babo babitewe n’ubushobozi buke.
Uwitwa Nyirahabimana Alphonsine uhafite umwana ati “Ni bugufi bwo mu rugo, kuko ahari irindi shuri (AIDER) ni kure.”
Uyu mubyeyi uvuga ko atunzwe no guca inshuro(gukorera abandi), ngo ntiyabona amikoro kimwe na bagenzi be yo gukodesha inyubako ifatika yo kwigishirizamo abana babo kuko ngo iri shuri barikodesha amafaranga y’u Rwanda ibihumbi 6 ku kwezi.
Aba babyeyi ngo basabwa buri wese kwishyura amafaranga 1000 ku kwezi, avamo ubukode bw’iri shuri, umushahara wa mwarimu n’ibindi bikoresho nkenerwa.
Musabyimana Dina, utuye muri aka gace avuga ko ahari irindi shuri babona ari ryiza ari kure kandi ngo hari imikoki imanukamo amazi yo mu Birunga ashobora kwica abo bana nkuko yishe murumuna we wari ufite imyaka 5 aya mazi yishe amutwaye, ubwo yajyaga mu Bisate(ahari ishuri bavuga ko ari ryiza bakwigaho) mu bihe byashize.
Basaba ko bafashwa kubona ishuri rijyanye n’igihe muri ako gace gafatiye runini isura y’igihugu.
Umuyobozo ushinzwe amakuru mu mudugudu wa Bunyenyeri iri shuri riherereyemo, Nduwayezu Innocent avuga ko iki kibazo babona giteye inkeke cyane ku bana bigira ahadakwiye kandi mu maso y’abasura u Rwanda bashobora kurufata nabi bitewe n’ahari iri shuri.
Ati”Twabimenyesheje ubuyobozi bw’akagari tubasaba inkunga, batubwiye ko bazadukorera ubuvugizi. Mu by’ukuri duhora twifuza ko abana bacu bigira ahantu heza.”
Ku ruhande rw’ubuyobozi bw’akagari ka Bisoke buvuga ko bwakoze ubuvugizi ariko bahura n’imbogamizi zitandukanye.
Izi mbogamizi zirimo ko ahari iri shuri ari ahazagurirwa pariki y’ibirunga, bityo uwo begereye wese akagaragaza izi mbogamizi, yewe ngo harimo n’ababa babemereye inkunga.
Leta y’u Rwanda yiyemeje gusangiza abaturage ibyiza byavuye mu bukerarugendo, aho bagenerwa ku mafaranga bwinjije yifashishwa mu kubakirwa ibikorwa remezo bibafasha mu buzima bwa buri munsi.
Amafoto agaragaza imiterere yaryo
Uko ishuri rigaragara inyuma
Uko mu ishuri imbere hameze
Ntakirutimana Deus


text:
Accueil > Les auteurs > Enode
Enode
Articles de cet auteur (119)
- Niba uri umugabo igitsina cyawe kikaba kidafata umurego neza, Dore inama ndetse n’ubufasha
- Kuribwa umugongo ikibazo cyibasira abakuru n’abato ese giterwa n’iki ?
- SOBANUKIRWA N’INDWARA YA STROKE NDETSE N’UBUFASHA
- Ese wari uzi ko imbuto za Sezame ari urukingo ku ndwara z’ubwonko ? Dore n’indi nyunganiramirire nziza ku bwonko
- Kubura ubushake ndetse no gusaza imburagihe ni bimwe mu byakwereka ko imisemburo ya Estrogen yagabanyutse ku bagore
- Menya byinshi ku ndwara ya Heaptite B,Indwara y’umwijima
- MFITE IGITSINA GITO, ESE BITERWA N’IKI ? ESE HARI UBUFASHA ? (Atrophy of the penis or Penile Atrophy)
- Ni ryari bavuga ko umuntu Abyibushye birenze urugero (Obesity)
- Ese wari uzi ko wakwirinda Malaria ukoresheje umuti mwimwerere ?
- Ese waba uzi ubwoko bwa diabetes n’uburyo wayirinda ?


text:
Mu Rwanda
Ntawe Uzabuza Abantu Kuvuga – Kagame
Perezida Paul Kagame yavuze ko abahora bavuga u Rwanda nabi nta we uzababuza kuvuga, asaba ko abafite ibyiza byo kuvuga badakomeza guceceka, kuko abagambiriye ibibi bashobora kubavangira.
Yabigarutseho mu nama ya Komite nyobozi yaguye y’Umuryango FPR Inkotanyi kuri uyu wa Gatanu, ku cyicaro gikuru cyawo i Rusororo mu Karere ka Gasabo.
Yavuze ko mu gihe u Rwanda rutera intambwe ifatika, hari abanyarwanda bake usanga baruvugaho byinshi ko nta winyagambura, ko abantu bapfa buri munsi, ko bashize cyangwa ngo mu Rwanda cyangwa nta kintu na kimwe kigenda.
Ati “Ahubwo icyo baba batazi ko bakora, mu by’ukuri barerekana ko ibyo barega u Rwanda atari byo, kuko niba utinyagambura, niba utavuga, kandi se ibyo biza bite? Uravuga, ahubwo ibyo uvuga nibyo bitari byo. Baravuga.”
“Ntawe uzabuza abantu kuvuga, n’abavuga ibitari byo baravuga, nibo abongabo nyine. Ahubwo icyo nakangurira abantu ni ukuvuga ngo ariko nkamwe mungana mutya n’abandi batari hano bakwiriye kuba bafite n’ibyo bavuga, kuki mutavuga? Mubuzwa n’iki kuvuga ahubwo ari mwe.”
Yavuze ko bitakwitwa ko bakora gusa aho kuvuga, kuko byatwara igihe kugira ngo bamwemeze ko ari ko bimeze.
Yakomje ati “Nimukore, nimuvuge. Kora ibizima, uvuga ibizima. Ubwo nabwo ni uburenganzira bwawe. None se abakora ibibi, bavuga ibibi cyangwa ibitari byo, niba bafite uburenganzira bwo kubivuga cyangwa kubikora, ubwo abakora ibizima mubuzwa n’iki kubikora mukanabivuga?”
Perezida Kagame yavuze ko iyo bitabaye ibyo, ukora ibibi akanabivuga abangiriza.
Yabigereranyije no kuba ufite amazi meza ariko umuntu akagenda adonyamo igitonyanga cy’irangi, ejo agashyiramo ikindi, ko birangira ya mazi yose abaye irangi.